text:
Ibali 65: Ubukumkani Buyahlukana
UYASAZI na isizathu sokuba le ndoda iyikrazule ibe ziziqwenga ingubo yayo? UYehova wayixelela ukuba yenjenjalo. Le ndoda ngumprofeti kaThixo uAhiya. Uyazi na ukuba umprofeti yintoni? Ngumntu oxelelwa nguThixo izinto ngaphambi kokuba zenzeke.
Apha uAhiya uthetha noYerobhoham. UYerobhoham yindoda uSolomon awayenza umveleli komnye umsebenzi wokwakha. Xa uAhiya edibana noYerobhoham endleleni, uAhiya wenza into emangalisayo. Ukhulula ingubo yakhe entsha ayinxibileyo aze ayikrazule ibe ziziqwenga ezili-12. Uthi kuYerobhoham: ‘Zithabathele iziqwenga ezili-10.’ Uyasazi na isizathu sokuba uAhiya anike uYerobhoham iziqwenga ezili-10?
UAhiya uyachaza ukuba uYehova uza kubuthabatha ubukumkani kuSolomon. Uthi uYehova uza kunika uYerobhoham izizwe ezili-10. Oku kuthetha ukuba uRehobhoham, unyana kaSolomon uza kusala elawula izizwe ezibini kuphela.
Xa uSolomon esiva okuthethwe nguAhiya kuYerobhoham, uba nomsindo gqitha. Uzama ukumbulala uYerobhoham. Kodwa uYerobhoham ubalekela eYiputa. Emva kwethuba elithile uSolomon uyafa. Ubengukumkani iminyaka ema-40 kodwa ngoku kumiselwa unyana wakhe uRehobhoham njengokumkani. Ngoxa eseYiputa, uYerobhoham uva ukuba uSolomon ufile, ngoko ubuyela kwaSirayeli.
URehobhoham akangokumkani ulungileyo. Uthi chatha ukungabi nanceba ebantwini kunokuba uyise uSolomon ebenjalo. UYerobhoham namanye amadoda adumileyo baya kuKumkani uRehobhoham baze bamcele ukuba abaphathe kakuhle abantu. Kodwa uRehobhoham akaphulaphuli. Enyanisweni, ubacinezela ngakumbi kunangaphambili. Ngoko abantu bamisela uYerobhoham ukuba abe ngukumkani kwizizwe ezili-10 kodwa izizwe ezibini, esakwaBhenjamin nesakwaYuda ziqhubeka ziphantsi kokumkani uRehobhoham.
UYerobhoham akafuni abantu bakhe baye kunqula eYerusalem etempileni kaYehova. Ngoko wenza amathole amabini egolide aze athi abantu bobukumkani bezizwe ezili-10 mabanqule wona. Kungekudala ilizwe lizaliswa lulwaphulo-mthetho nogonyamelo.
Kuvela ingxaki nakubukumkani bezizwe ezibini. Kwiminyaka engaphantsi kwemihlanu emva kokuba uRehobhoham emiselwe njengokumkani, ukumkani waseYiputa ulwa neYerusalem. Uthabatha ubutyebi obuninzi etempileni kaYehova. Ngoko itempile ayihlali xesha lide injengokuba yayinjalo ekwakhiweni kwayo.
1 Kumkani 11:26-43; 12:1-33; 14:21-31.
Imibuzo
- Ngoobani amagama amadoda amabini akulo mfanekiso, yaye akhonza njengantoni?
- UAhiya uyenza ntoni ingubo ayinxibileyo, yaye oko kubonisa ntoni?
- USolomon uzama ukwenza ntoni kuYarobheham?
- Kutheni abantu bebeka uYarobheham ukuba abe ngukumkani phezu kwezizwe ezilishumi?
- Kutheni uYarobheham esenza amathole amabini egolide, yaye kwenzeka ntoni kwelo lizwe ngokukhawuleza emva koko?
- Kwenzeka ntoni kubukumkani bezizwe ezibini nakwitempile kaYehova eYerusalem?
Imibuzo eyongezelelekileyo
- Funda eyoku-1 yooKumkani 11:26-43.
Wayengumntu onjani uYarobheham, yaye uYehova wamthembisa ntoni ukuba wayegcina imithetho kaThixo? (1 Kum. 11:28, 38)
- Funda eyoku-1 yooKumkani 12:1-33.
Abazali nabadala banokufunda ntoni kumzekelo ombi kaRehabheham ngokuphathelele ukusebenzisa kakubi igunya? (1 Kum. 12:13; INtshu. 7:7; 1 Pet. 5:2, 3)
Ulutsha namhlanje lufanele luye kubani ukuze lufumane ulwalathiso olunokuthenjwa xa lusenza izigqibo ezibalulekileyo ebomini? (1 Kum. 12:6, 7; IMize. 1:8, 9; 2 Tim. 3:16, 17; Heb. 13:7)
Yintoni eyashukumisela uYarobheham ukuba amise iindawo ezimbini zokunqula ithole, yaye oku kwakubonisa njani ukuswel’ ukholo ngokungathethekiyo kuYehova? (1 Kum. 11:37; 12:26-28)
Ngubani owakhokela abantu ababeyinxalenye yobukumkani bezizwe ezilishumi kwimvukelo nxamnye nonqulo lokwenyaniso? (1 Kum. 12:32, 33)


c: text/html

text:
1:1 UPawulos, umkhonzi kaYesu Kristu, umpostile owabizwayo, wahlulelwa ukuvakalisa iindaba ezilungileyo zikaThixo,
1:2 awazidingayo ngenxa engaphambili ngabo abaprofeti bakhe ezibhalweni ezingcwele,
1:3 ebhekisele kuNyana wakhe, owazalwa engowembewu kaDavide ngokwenyama,
1:4 owamiswayo ukuba unguNyana kaThixo, enamandla, ngokomoya wobungcwele, ngokuvuka kwabafileyo, uYesu Kristu ke, iNkosi yethu;
1:5 esathi ngaye samkela ubabalo nobupostile, ukuze ngenxa yegama lakhe kubekho ukulululamela ukholo phakathi kwazo zonke iintlanga;
1:6 eniphakathi kwazo nani, babiziweyo bakaYesu Kristu:
1:7 ubhalela bonke abaseRoma, abaziintanda zikaThixo, abangcwele ababiziweyo, esithi, Makube lubabalo kuni, noxolo oluvela kuThixo uBawo wethu, neNkosi uYesu Kristu.
1:8 Kuqala ke, ndiyabulela kuThixo wam ngoYesu Kristu ngenxa yenu nonke, kuba ukholo lwenu luxelwa ehlabathini liphela.
1:9 Kuba ulingqina lam uThixo, endimkhonzayo ngomoya wam kwiindaba ezilungileyo zoNyana wakhe, okokuba andiyeki ukunikhankanya;
1:10 ndihlala ndikhunga emithandazweni yam, ukuba ndingade ngoku ndibe nempumelelo, ndize kuni nangakuphi, ngako ukuthanda kukaThixo.
1:11 Kuba ndilangazelela ukunibona, ukuze ndinabele sibabalo sithile sisesomoya, ukuze nizimaseke;
1:12 oko ke kukuze ndivuseleleke nam phakathi kwenu, ngalo ukholo olukuthi sobabini, ngolwenu kwanangolwam.
1:13 Andithandi ke ukuba ningazi, bazalwana, ukuba kufuthi ndizimisela entliziyweni yam ukuza kuni (ndathintelwa kwada kwanamhla), ukuze ndibe nasiqhamo sithile naphakathi kwenu, kwanjengaphakathi kwezinye iintlanga.
1:14 KumaGrike kwanakumabharbhari, kwizilumko kwanakwabaswele ukuqonda, ndimelwe kukushumayela.
1:15 Ngokunjalo okukokwam ndingxamele ukuzishumayela iindaba ezilungileyo nakuni baseRoma.
1:16 Kuba andinazintloni ngazo iindaba ezilungileyo zikaKristu; kuba zingamandla kaThixo okusindisa bonke abakholwayo, umYuda kuqala, kwanomGrike.
1:17 Kuba ngazo kutyhilwa ubulungisa bukaThixo, buphuma elukholweni buse elukholweni, njengokuba kubhaliwe kwathiwa, Olilungisa ke uya kudla ubomi ngokokholo.
1:18 Kuba ityhilekile ingqumbo kaThixo ivela emazulwini, ichase konke ukungahloneli Thixo, nentswela-bulungisa yabantu, abayithintelayo inyaniso ngokuswela ukulungisa.
1:19 Ngokokuba oko kwazekayo ngoThixo kuyabonakala ngaphakathi kwabo; kuba uThixo wakubonakalalisa kubo.
1:20 Kuba kwasekudalweni kwehlabathi, iindawo zakhe ezibe zingenakubonwa zibonwa kakuhle, ziqondeke, ngezinto ezenziweyo, kwa-amandla akhe angunaphakade, nobuThixo bakhe, ukuze bangabi nakuziphendulela.
1:21 Ngokokuba bathe, bemazi uThixo, abamzukisa ngokoThixo, ababulela kuye; basuka bazizinto ezingento ezicamangweni zabo, yaza intliziyo yabo engenakuqonda yenziwa yamnyama;
1:22 bathi besiba bazizilumko, besuka baba ziziyatha;
1:23 baza ubuqaqawuli bukaThixo ongenakonakala babananisela intsobi yomfanekiselo womntu onokonakala, noweentaka, nowezinto ezizitho zine, nowezinambuzane.
1:24 Kungoko athe, besezinkanukweni zeentliziyo zabo, uThixo wabanikela nokubanikela ekungcoleni, ukuba bahlazisane ngemizimba, yabo.
1:25 bona bananisele ubuxoki inyaniso kaThixo, basihlonela basikhonza isidalwa, begqitha kuMdali, ongowokubongwa kuse kuwo amaphakade. Amen.
1:26 Ngenxa yoko, uThixo wabanikela ekuthabathekeni okulihlazo; kuba namankazana abo umsebenzi wasemvelweni awananisela okunxamnye nemvelo;
1:27 kwaza kwangokunjalo ke namadoda, ewushiya umsebenzi wenkazana wasemvelweni, avutha ngokukhanukana kwawo, amadoda esenza kumadoda okuziintloni, ezamkelela umbuyekezo wokulahleka kwawo, abemelwe ke nguwo.
1:28 Njengokuba ke bekumangele ukuhlala bemazi kakuhle uThixo, uThixo wabanikela engqiqweni engacikidekileyo, ukuba benze izinto ezingafanelekileyo;
1:29 bezele yiyo yonke intswela-bulungisa, okungendawo, ukubawa, ulunya; bezele ngumona, kukubulala, ziinkani, yinkohliso, bubumenemene;
1:30 abasebezi, abahlebi, abathiyekileyo kuThixo, abasileyo, abanekratshi, abaqhankqalazi, abacebi bezinto ezimbi, abangabevayo abazali,
1:31 abangenakuqonda, abaphuli beminqophiso, abangenabubele, abangenatarhu, abangenanceba;
1:32 bona bathi, besazi kakuhle isimiselo sikaThixo, sokuba abo bazenzayo izinto ezinjalo bafanelwe kukufa, banganeli kukuzenza, basuka bathakazelele nabo bazenzayo.
2:1 Kungoko ndithi, Akunakuziphendulela, mntundini ugwebayo, nokuba ungubani; kuba ngokugweba omnye, uzigweba kwawena; kuba wena ugwebayo wenza kwaezo zinto.
2:2 Siyazi ke ukuba isigwebo sikaThixo siwa ngokwenyaniso phezu kwabo bazenzayo izinto ezinjalo.
2:3 Ucinga na ke, mntundini ugweba abo bazenzayo izinto ezinjalo, ube usenza kwazona nawe, ukuthi, uya kusisaba na wena isigwebo sikaThixo?
2:4 Okanye uyabudela na ubutyebi bobubele bakhe, nonyamezelo, nokuzeka kade umsindo; ungazi ukuba ububele bukaThixo bukusa enguqukweni?
2:5 Ke uthi, ngokuba lukhuni kwakho, nentliziyo yakho engenanguquko, uziqwebele ingqumbo, ngemini yengqumbo nokutyhilwa komgwebo onobulungisa kaThixo;
2:6 oya kuvuza ulowo nalowo ngokwemisebenzi yakhe:
2:7 abo bathi ngokomonde emsebenzini olungileyo bafune uzuko nembeko nokungonakali, abavuze ngobomi obungunaphakade;
2:8 ke kwabo beyelenqe, bangayithambeliyo inyaniso, basuke bathambele intswela-bulungisa, kuya kubakho umsindo nengqumbo,
2:9 imbandezelo noxinaniso emphefumlweni wabantu bonke abasebenza okubi, kowomYuda ukuqala, kwanakowomGrike;
2:10 kubekho uzuko ke, nembeko, noxolo, kubantu bonke abasebenza okulungileyo, kumYuda ukuqala, kwanakumGrike.
2:11 Kuba kuThixo akukho kukhetha buso.
2:12 Kuba bonke abonileyo bengenamthetho, baya kutshabalala ngokunjalo bengenamthetho; nabo bonke abonileyo benomthetho, baya kugwetywa ngomthetho;
2:13 kuba asingabanela ukuba ngabaphulaphuli bawo umthetho, abangamalungisa kuThixo; ngabenzi bawo umthetho abaya kugwetyelwa.
2:14 Kuba xa abeentlanga bathi, bengenamthetho, benze ngemvelo okomthetho, abo, bengenamthetho nje, bangumthetho kubo ngokwabo:
2:15 bona bawubonakalalisayo umsebenzi womthetho, ubhalwe ezintliziyweni zabo, sibe isazela sabo singqinelana nawo, zibe izicamango zabo zimangalelana, ziphathe kuziphendulela.
2:16 Kuya kuba njalo mhlenikweni uThixo aya kuzigweba izinto ezifihlakeleyo zabantu, ngokweendaba zam ezilungileyo ngoYesu Kristu.
2:17 Uyabona, wena unegama lokuba ungumYuda, wayame ngomthetho; uqhayisa ngoThixo;
2:18 uyakwazi ukuthanda kwakhe; uzicikida izinto ezahlukeneyo, uwutyelwe umthetho;
2:19 kananjalo wena ukholose ngokuthi uNokeli weemfama, ulukhanyiselo lwabo basebumnyameni,
2:20 umluleki wabaswele ukuqonda, umfundisi weentsana, onesimilo sokwazi nesenyaniso emthethweni.
2:21 Ndithi, wena ke umfundisayo omnye, akuzifundisi? Wena ke uvakalisa ukuthi, makungebiwa, uyeba?
2:22 Wena ke uthi, makungakrexezwa, uyakrexeza? Wena ke ukruqukileyo zizithixo, uphanga iitempile?
2:23 Wena ke uqhayisa ngomthetho, uyamhlazisa uThixo ngokugqitha umthetho?
2:24 Kuba igama likaThixo linyeliswa ngenxa yenu phakathi kwazo iintlanga, njengoko kubhaliweyo.
2:25 Kuba ulwaluko luyanceda okunene, ukuba uyawenza umthetho; kodwa ukuba ungumgqithi womthetho, ulwaluko lwakho lusuke lwaba kukungaluki.
2:26 Ngoko ke, ukuba ongalukileyo uthi azigcine izimiselo zomthetho, akuyi kuthi na ukungaluki kwakhe kubalelwe ekuthini kukwaluka?
2:27 Kuthi ukungaluki, oko kwasemvelweni, ngokuwuzalisa umthetho, kukugwebe wena ungumgqithi-mthetho, noko unesibhalo nolwaluko?
2:28 Kuba umYuda asingulowo unguye ngokwangaphandle, nolwaluko asilulo olo lwangaphandle enyameni;
2:29 umYuda ngulowo wasemfihlekweni, nolwaluko lolwentliziyo ngomoya, kungengantetho: yena ukudunyiswa kwakhe kungaphumi bantwini, kuphuma kuThixo.
3:1 Ugqithisele ngantoni na ngoko umYuda kwabanye? Kunceda ntoni na ukwaluka?
3:2 Kukhulu, ngeendlela zonke. Kuba ke, ukuqala, baphathiswa izihlabo zikaThixo.
3:3 Kuyini na khona, ukuba abathile abakholwanga? Ukungakholwa kwabo kokuphuthisa na ukuthembeka kukaThixo?
3:4 Nakanye! UThixo yena makabe nenyaniso, bonke abantu ke babe ngamaxoki; njengokuba kubhaliwe kwathiwa, Ukuze ube nokugwetyelwa emazwini akho, Weyise ekumangalelweni kwakho.
3:5 Ke ukuba ukuswela-kulungisa kwethu kuqondakalisa ubulungisa bukaThixo, sothini na? Uswele ukulungisa na uThixo, lo uhlisa umsindo wakhe? (Ndithetha ngokomntu.)
3:6 Nakanye! Oko ubengathini na uThixo ukuligweba ihlabathi?
3:7 Ke ukuba inyaniso kaThixo iphuphumele ekuthini azukiswe ngobuxoki bam, ndisagwetywa ngani na mna ngokomoni?
3:8 Yini na ukuba singabi sesisithi (ngoko ke sinyeliswayo, ngoko ke abathile bathi, sithi thina), Masenze okubi, ukuze kuvele okulungileyo? abakugwetywa kuyeleleyo.
3:9 Kuthiweni na ke? Sinomkhusane na? Hayi, unakanye! Kuba besesiwamisele ityala amaYuda kwanamaGrike, lokuba baphantsi kwesono bonke;
3:10 njengokuba kubhaliwe kwathiwa, Akukho lungisa, hayi, nalinye;
3:11 Akukho uqondayo; Akukho umfunisisayo uThixo!
3:12 Bonke baphambukile; bephelele, abancedi lutho; Akukho wenza okulungileyo; akukho nokude abe mnye.
3:13 Lingcwaba elivulekileyo umqala wabo, Ngeelwimi zabo bamana ukukhohlisa. Ubuhlungu bamaphimpi buphantsi kwemilebe yomlomo wabo.
3:14 Abamlomo uzele kukuqalekisa nobukrakra.
3:15 Iinyawo zabo zinamendu okuphalaza igazi;
3:16 Lityumtyum neentsizi ezindleleni zabo;
3:17 Nendlela yoxolo abayazanga.
3:18 Akukho koyika Thixo phambi kwamehlo abo.
3:19 Siyazi ke ukuba izinto zonke ozithethayo umthetho, uzithetha kwabaphantsi komthetho; ukuze imilomo yonke ivingcwe, nehlabathi lonke libe netyala kuThixo.
3:20 Ngokokuba, ngokwasemisebenzini yomthetho, akuyi kugwetyelwa nyama emehlweni akhe; kuba isono saziwe ngokubakho komthetho.
3:21 Ngoku ke kubonakaliswe ubulungisa bukaThixo, kungekho mthetho, bungqinelwa nguwo umthetho nabaprofeti;
3:22 ubulungisa ke bukaThixo, obungokukholwa kuYesu Kristu, bube bobabo bonke, buphezu kwabo bonke abakholwayo;
3:23 kuba akukho kwahluka; kuba bonile bonke, basilelela eluzukweni lukaThixo;
3:24 begwetyelwe ngesisa lubabalo lwakhe ngako ukukhululwa ngentlawulelo ekuYesu Kristu;
3:25 athe uThixo wammisa, ukuba abe sisicamagushelo ngegazi lakhe, ngako ukukholwa, ukuze bubonakalaliswe ubulungisa bakhe ngenxa yokuyekelelwa kwezono ezibe zenziwe ngenxa engaphambili, ekunyamezeleni kukaThixo;
3:26 ukuze bubonakalaliswe ubulungisa bakhe ngeli xesha lakalokunje, ukuze abe lilungisa, kwanomgwebeli walowo waselukholweni lukaYesu.
3:27 Luphi na ngoko uqhayiso? Luvalelwe ngaphandle. Ngamthetho mni na? Ngowemisebenzi na? Hayi! Ngomthetho wokholo.
3:28 Ngoko ke sigqiba kwelithi, umntu ugwetyelwa ngokholo, kungekho misebenzi yamthetho.
3:29 Kanene uThixo ungowamaYuda odwa na? Akanguye na noweentlanga? Ewe, ngoweentlanga nazo;
3:30 ekubeni emnye uThixo, oya kugwebela abolwaluko ngokwaselukholweni, nabangengabolwaluko ngalo ukholo.
3:31 Umthetho ngoko siyawuphuthisa na ngalo ukholo? Nakanye! Siyawumisa wona umthetho.
4:1 Yintoni na ngoko esiya kuthi, uAbraham, ubawo wethu, ufumene yona ngokwenyama?
4:2 Kuba uAbraham, ukuba wayegwetyelwe ngokwasemisebenzini, ange eneqhayiya; akanalo ke phambi koThixo.
4:3 Kuba sithini na isibhalo? Sithi ke, Wakholwa uAbraham kuThixo, kwaza oko kwabalelwa kuye ebulungiseni.
4:4 Ke kaloku, kulowo usebenzayo, umvuzo awubalelwa ngokwaselubabalweni; ubalelwa ngokwasekubangweni.
4:5 Ke kulowo ungasebenziyo, uthi akholwe kuye omgwebelayo lowo ungahloneli Thixo, ukholo lwakhe lubalelwa ebulungiseni;
4:6 kwanjengokuba noDavide eluncoma uyolo lwaloo mntu, uThixo ambalela ubulungisa kungekho misebenzi,
4:7 esithi, Banoyolo abazigqitho zixolelweyo, Abazono zigutyungelweyo;
4:8 Inoyolo indoda eya kuthi iNkosi ingakhe ibalele sono kuyo.
4:9 Olo luyolo ngoko lunconywayo lulolwabolwaluko bodwa na? Asilulo olwabo bangebolwaluko nabo na? Kuba sithi, kuAbraham ukholo lwabalelwa ebulungiseni.
4:10 Lwathiwani na ke ngoko ukubalelwa kuye? Esekwalukeni, esekungalukini, sini na? Engekhona ekwalukeni; esekungalukini.
4:11 Waza wamkela umqondiso wolwaluko, waba litywina lokuqinisa ubulungisa bokholo abenalo esekungalukini: ukuba abe nguyise wabo bonke abakholwayo besekungalukini, ukuze ubulungisa bubalelwe nakubo;
4:12 nokuthi abe nguyise wabalukileyo, abanganele ukuba ngabalukileyo nje kodwa; abathi phezu koko bahambe emkhondweni wokholo lobawo wethu uAbraham, abenalo esekungalukini.
4:13 Kuba ukumbeka ngedinga uAbraham, nokuba yimbewu yakhe, lokuba yindlalifa yalo ihlabathi, bekungengamthetho; bekungobulungisa bokholo.
4:14 Kuba abo basemthethweni, ukuba ngabo iindlalifa, ukholo lungaba lwenziwe into engento, nedinga lingaba liphuthisiwe;
4:15 kuba umthetho usebenza ingqumbo. Ke apho kungekho mthetho, akukho sigqitho.
4:16 Ngenxa yoku, ilifa lelaselukholweni; ukuze libe ngokobabalo; ukuze idinga liqiniseke kuyo yonke imbewu; lingabi kweyasemthethweni yodwa, libe nakweyaselukholweni luka-Abraham, ongubawo wethu sonke
4:17 (njengokuba kubhaliwe kwathiwa, Ndikumisile ukuba ube nguyise weentlanga ezininzi), phambi koThixo awakholwayo kuye, obadlisa ubomi abafileyo, azibize izinto ezingekhoyo, zinge zikho.
4:18 Owakholwayo ngethemba, kungekho nethemba eli, ukuze abe nguyise weentlanga ezininzi, ngokoko kwathethwayo: Iya kuba njalo imbewu yakho.
4:19 Wathi, engebuthathaka nje ngokholo, akondela emzimbeni wakhe, obuselufile (emayela ekhulwini leminyaka ezelwe), kwanokufa kwesizalo sikaSara;
4:20 owathi, ngokusingisele kwidinga likaThixo, akathandabuza ngokungakholwa; wesuka womelela ngokholo, ezukisa uThixo,
4:21 eqinisekile ukuba oko akumise ngedinga, unako nokukwenza.
4:22 Kungoko kwabalelwa nokubalelwa ebulungiseni kuye.
4:23 Ke kaloku, ukuba kwabalelwa kuye, akubhalwanga ngenxa yakhe yedwa;
4:24 kwabhalwa nangenxa yethu, thina kwakuza kubalelwa kuthi, thina bakholwayo kulowo wamvusayo uYesu iNkosi yethu kwabafileyo;
4:25 owanikelwa ngenxa yeziphoso zethu, waza wabuya wavuswa ngenxa yokugwetyelwa kwethu.
5:1 Ngoko, sigwetyelwe nje ngokwaselukholweni, sinoxolo kuThixo ngayo iNkosi yethu uYesu Kristu;
5:2 esaba nako ngaye ukuthi singene ngokholo kolu lubabalo simiyo kulo, siqhayise ngokuthemba uzuko lukaThixo.
5:3 Asikukuphela ke oko; sizingca nangeembandezelo ezi, sisazi ukuba imbandezelo isebenza unyamezelo;
5:4 unyamezelo ke lusebenza ukucikideka; ukucikideka ke kusebenza ithemba;
5:5 ithemba ke alidanisi, ngokuba uthando lukaThixo luthululelwe ezintliziyweni zethu ngoMoya oyiNgcwele, esamnikwayo.
5:6 Kuba uKristu uthe, sakubon ukuba sisengama-athalala, wabafela ngexesha elimisiweyo abangahloneli Thixo.
5:7 Kuba kungangenkankulu ukuthi ubani afele ilungisa; kuba uthi mhlawumbi ubani abe nobuganga bokumfela olungileyo;
5:8 ke yena uThixo uqondakalisa okwakhe ukusithanda ngokuthi, sakubon ukuba sisengaboni, uKristu asifele.
5:9 Kokukhona sigwetyelwe nje ngegazi lakhe, siya kusindiswa ngaye kuyo ingqumbo.
5:10 Kuba xa sithe, besiziintshaba nje, saxolelaniswa noThixo ngako ukufa koNyana wakhe: kokhona, sixolelanisiwe nje, siya kusindiswa ngobomi bakhe.
5:11 Asikukuphela ke oko; singabazingca nokuzingca nangaye uThixo, ngayo iNkosi yethu uYesu Kristu, esamkele ngayo kalokunje uxolelaniso olo.
5:12 Ngenxa yoko, njengokuba isono sangena ngamntu mnye ehlabathini, kwangena ke ukufa ngaso isono; kwaza ngokunjalo ukufa kwabatyhutyha abantu bonke, ekubeni bonke bonayo;
5:13 kuba kude kwakho umthetho, kukho isono ehlabathini, sibe ke isono singabalelwa mntwini kungekho mthetho.
5:14 Ukufa ke kwalawula, kuthabathela kuAdam kwezisa kuMoses, nakwabo bangonanga ngokufana nesigqitho sika-Adam, oyintsobi yalowo ubeza kubakho.
5:15 Sisuke isiphoso asaba njengoko sinjalo sona isibabalo. Kuba, xa abaninzi aba bafa sisiphoso salowo mnye, kokukhona ubabalo lukaThixo, nesipho esingobabalo olu lwalo mntu mnye, uYesu Kristu, saphuphumela kubo abaninzi aba.
5:16 Kanjalo sona isipho asinjengokuba kwaba njalo ngalowo mnye wonayo. Kuba okunene isigwebo seza ngenxa yalowo mnye, sesa ekugwetyweni; ke sona isibabalo seza ngenxa yeziphoso ezininzi, sesa ekugwetyelweni.
5:17 Kuba, xa kwathi ngesiphoso salowo mnye ukufa kwalawula ngalowo mnye, kokukhona baya kuthi aba bakwamkelayo ukuphuphuma kobabalo, noko kuphiwa ubulungisa, babe nokulawula ebomini ngaye lo umnye, uYesu Kristu.
5:18 Ngoko ke, njengokuba kwathi ngasiphoso sinye kwabakho ukugwetywa kwabo bonke abantu, ngokunjalo kothi nangesenzo esinye sobulungisa, kubekho ukugwetyelwa ubomi kubo bonke abantu.
5:19 Kuba njengokuba kwathi, ngokungeva komntu omnye lowo, abaninzi benziwa aboni, ngokunjalo kuya kuthi, nangokuva komnye lo, abaninzi benziwe amalungisa.
5:20 Ke kaloku umthetho wangena nawo, ukuze isiphoso sande; ke apho sandayo isono, lwaphuphuma ngakumbi ubabalo;
5:21 ukuze, njengokuba isono saba nokulawula ngokufa, ngokunjalo nobabalo lube nokulawula ngobulungisa, luse ebomini obungunaphakade, ngaye uYesu Kristu, iNkosi yethu.
6:1 Masithini na ngoko? Masihlale sihleli na esonweni, ukuze ubabalo lwande?
6:2 Nakanye! Thina safayo nje kwisono, singathini na ukuba sahlala kuso?
6:3 Anazi na ukuba thina sonke, sabhaptizelwayo kuKristu Yesu, sabhaptizelwa ekufeni kwakhe?
6:4 Ngoko ke sangcwatywa naye ngokubhaptizelwa ekufeni; ukuze, njengokuba uKristu wavuswayo kwabafileyo ngalo uzuko loYise, sithi ngokunjalo nathi sihambe sinobomi obutsha.
6:5 Kuba xa similiselwe kuye ngentsobi yokufa kwakhe, somiliselwa kuye nangeyokuvuka kwakhe;
6:6 sikwazi nje oku, ukuba umntu wethu omdala wabethelelwa emnqamlezweni kunye naye, ukuze umzimba wesono uphuthiswe, size singabi sasikhonza isono;
6:7 kuba owafayo ugwetyelwe, wakhululwa kuso isono.
6:8 Ukuba ke safa kunye noKristu, siyakholwa ukuba sodla ubomi kwakunye naye;
6:9 sisazi ukuba uKristu, evusiwe nje kwabafileyo, akabi safa; ukufa akusamphathi ngabukhosi.
6:10 Kuba ukufa awakufayo, wakufa kwisono kwaba kanye; ubomi ke abudlayo, ubudlela kuThixo.
6:11 Ngokunjalo nani zibaleleni ekuthini, ningabafileyo okunene kwisono; kodwa ningabadla ubomi kuThixo, nikuKristu Yesu, iNkosi yethu.
6:12 Ngoko isono masingalawuli emzimbeni wenu onokufa, ukuze nisilulamele ngokwenza iinkanuko zawo.
6:13 Kanjalo amalungu enu maningawanikeli kuso isono, ukuba abe ziintonga zentswela-bulungisa; manizinikele ngokwenu kuThixo, ngokwabaphile babengabafileyo, niwanikele kuThixo amalungu enu, ukuba abe ziintonga zobulungisa.
6:14 Kuba isono asiyi kuniphatha ngabukhosi; kuba aniphantsi komthetho, niphantsi kobabalo.
6:15 Kuthiweni na ngoko? Sone na, kuba singephantsi kwamthetho, siphantsi kobabalo? Nakanye!
6:16 Anazi na ukuba lowo nizinikela kuye ukuba ngabakhonzi bokumlulamela, ningabakhonzi ngoku kulowo nimlulamelayo: nokokuba ningabesono, nisingise ekufeni, nokokuba ningabolulamo, nisingise ebulungiseni?
6:17 Makubulelwe ke kuThixo, ukuba nithe, beningabakhonzi besono, nawululamela ngokwentliziyo umfuziselo wemfundiso enanikelwayo kuwo;
6:18 nathi, nakuba nikhululwe ke kuso isono, nakhonziswa kubo ubulungisa.
6:19 Ndithetha ngokwabantu, ngenxa yobulwelwe benyama yenu; kuba, njengoko nawanikelayo amalungu enu ukuba abe ngabakhonzi bako ukungcola nokuchasa umthetho, ukuba nichase umthetho: ngokunjalo kalokunje, wanikeleni amalungu enu ukuba abe ngabakhonzi kubo ubulungisa, ukuba ningcwaliseke.
6:20 Kuba, oko nibe ningabakhonzi besono, beningabakhululekileyo kubo ubulungisa.
6:21 Naye ninasiqhamo sini na ke ngelo xesha, ngezi zinto nineentloni ngazo ngoku? Kuba isiphelo sazo kukufa.
6:22 Kaloku ke, nikhululwe nje kuso isono, naza nakhonziswa kuThixo, ninaso isiqhamo senu sokuba ningcwaliseke; isiphelo ke sibe bubomi obungunaphakade.
6:23 Kuba umvuzo wesono kukufa; ke sona isibabalo sikaThixo bubomi obungunaphakade, kuKristu Yesu iNkosi yethu.
7:1 Anazi na, bazalwana (kuba ndithetha kwabawaziyo umthetho), ukuba umthetho umphatha ngobukhosi umntu ngexesha lonke adla ubomi ngalo?
7:2 Kuba umfazi owendileyo, ubotshiwe ngumthetho kwindoda yakhe, lo gama idla ubomi; ukuba ke ithe yafa indoda, ukhululekile kuwo umthetho ombophe endodeni.
7:3 Ngoko ke, ukuba uthe waba kuyimbi indoda, yakubon ukuba indoda yakhe isadla ubomi, kothiwa ngumkrexezikazi. Ke ukuba ithe yafa indoda yakhe, woba ukhululekile kuwo umthetho, ukuba angabi mkrexezikazi, ethe waba kuyimbi indoda.
7:4 Ngoko ke, bazalwana bam, nani nabulawa nafa kuwo umthetho ngawo umzimba kaKristu, ukuba nibe kuwumbi, kulowo ke wavuswa kwabafileyo, ukuze sixakathe isiqhamo kuThixo thina.
7:5 Kuba oko besikwinyama, ukuthabatheka zizono, okube kuxhokonxwa ngawo umthetho, kwakusebenza emalungwini ethu ekuxakatha isiqhamo esisa ekufeni.
7:6 Ke ngoku sikhululwe thina kuwo umthetho, safayo nje kwesasibanjwe kuko, ngokokude sikhonze sinobutsha bomoya, singakhonzi sinobudala bomthetho obhaliweyo.
7:7 Sithini na ke? Umthetho usisono na? Nakanye! Ke ngendingasazanga isono, ukuba bekungengamthetho; kuba nenkanuko ngendingayazanga, ukuba umthetho ubungatshongo ukuthi, Uze ungakhanuki.
7:8 Isono ke sizuze ithuba ngawo umthetho, sasebenza ngaphakathi kwam yonke inkanuko; kuba, kungekho mthetho, isono sifile.
7:9 Mna ke bendifudula ndiphilile, ungekho umthetho; uthe ke wakufika umthetho, sabuya saphila isono, ndafa ke mna;
7:10 waza umthetho obumiselwe ubomi, wafumaneka kum inguwona usingisa ekufeni.
7:11 Kuba isono sithe, sizuze ithuba ngawo umthetho, sandilukuhla, saza ngawo sandibulala.
7:12 Ngoko ke umyalelo okunene ungcwele; nomthetho ungcwele, unobulungisa, ulungile.
7:13 Oko ke kulungileyo kwaba kukufa na ke kum? Nakanye! Saye sisisono; ukuze sibonakale sisisono, sisebenza ukufa kum ngoko kulungileyo; ukuze isono ngawo umthetho sibe sisono ngokuncamisileyo.
7:14 Kuba siyazi ukuba umthetho ungowomoya; ke mna ndingowenyama; kuthengiswe ngam, ndaba phantsi kwesono.
7:15 Kuba oko ndikwenzayo andikwazi mna; kuba endikuthandayo, oko andikwenzi; endikuthiyayo, oko ndiyakwenza;
7:16 ukuba ke endingakuthandiyo ndenza khona oko, ndivumelana nomthetho ukuba mhle.
7:17 Ngoko ke ayisendim osebenza oko, seyisisono esi simiyo ngaphakathi kwam.
7:18 Kuba ndiyazi ukuba ngaphakathi kwam, oko kukuthi enyameni yam, akumi okulungileyo; kuba ukuthanda kukho ukubakho oku kum; ke kona ukukusebenza okuhle andikufumani.
7:19 Kuba okulungileyo endikuthandayo, andikwenzi; khona okubi, endingakuthandiyo, oko ndiyakwenza.
7:20 Ukuba ke endingakuthandiyo mna, ndenza khona oko, ayisendim okusebenzayo
7:21 oko, seyisisono esi simiyo ngaphakathi kwam.
7:22 Ndifumana ngoko lo mthetho kum, ukuba kuthi, ndifuna ukukwenza okuhle, kusuke kubekho okubi kum.
7:23 Kuba ndikholene nomthetho kaThixo ngokomntu ongaphakathi; kodwa ndibona mthetho wumbi, emalungwini am, usilwa nomthetho wengqiqo yam, undithimbela emthethweni wesono, lowo usemalungwini am.
7:24 Athi ke mna, mntu uludwayi! Azi, ngubani na oya kundihlangula kulo mzimba woku kufa?
7:25 Ndiyabulela kuThixo ngoYesu Kristu, iNkosi yethu. Ngoko ke mna ngokwam ngayo ingqiqo okunene ndikhonza umthetho kaThixo; kodwa ngayo inyama ndikhonza umthetho wesono.
8:1 Ngoko ke, ngoku akukho kugwetywa kwabakuKristu Yesu; abangahambiyo ngokwenyama, abahamba ngokoMoya.
8:2 Kuba umthetho woMoya wobomi, ndakuba kuKristu Yesu, wandikhulula emthethweni wesono nokufa.
8:3 Kuba ekukhohlweni komthetho, ekubeni uswele amandla ngayo inyama, uthe uThixo, ethume owakhe uNyana, efana nenyama elawulwa sisono, emthume ngenxa yesono, wasigweba isono esenyameni leyo;
8:4 ukuze ibango lomthetho lizaliseke kuthi, thina singahambiyo ngokwenyama; sihambayo ngokoMoya.
8:5 Kuba abo bangokwenyama banyamekela izinto zasenyameni; abo ke bangokoMoya banyamekela izinto zaseMoyeni.
8:6 Kuba ukunyameka kwenyama ikukufa; ukunyameka ke koMoya bubomi noxolo.
8:7 Ngokokuba ukunyameka kwenyama kububutshaba kuThixo; kuba umthetho kaThixo kungawululameli, kuba kungenako nokuba nako ukwenjenjalo.
8:8 Abo ke bakwinyama, abanakumkholisa uThixo.
8:9 Ke nina anikwinyama; nikuMoya, ukuba kumi okunene uMoya kaThixo ngaphakathi kwenu. Ukuba ke umntu akanaye uMoya kaKristu, akangowakhe lowo.
8:10 Ukuba ke uKristu ungaphakathi kwenu, umzimba okunene ufile ngenxa yesono; kodwa uMoya ububomi ngenxa yobulungisa.
8:11 Ukuba ke uMoya walowo wamvusayo uYesu kwabafileyo, umi ngaphakathi kwenu, yena owamvusayo uKristu kwabafileyo uya kuyenza iphile nemizimba yenu enokufa, ngaye uMoya wakhe omiyo ngaphakathi kwenu.
8:12 Ngoko ke, bazalwana, singabanetyala; kodwa kungekuyo inyama ukuze siphile ngokwenyama.
8:13 Kuba xa niphila ngokwenyama, niza kufa; ke ukuba niyazibulala ngoMoya, zife iintlondi zomzimba, nophila.
8:14 Kuba bonke abakhokelwa nguMoya kaThixo, bangoonyana bakaThixo abo.
8:15 Kuba anamkelanga moya wabukhoboka, ukuba nibuye noyike; namkele umoya wokwenziwa oonyana, esidanduluka ngawo sithi, Abha, Bawo.
8:16 UMoya ngokwakhe ungqinelana nomoya wethu, ukuba singabantwana bakaThixo.
8:17 Ukuba ke singabantwana, sikwaziindlalifa; iindlalifa zikaThixo, iindlalifa ke kunye noKristu; ukuba okunene siva ubunzima kunye naye, ukuze sizukiswe nokuzukiswa kunye naye.
8:18 Kuba ndigqiba kwelithi, iintlungu zeli xesha lakalokunje azinakulinganiswa nobuqaqawuli obu buza kutyhilwa kuthi.
8:19 Kuba ukulangazelela kwendalo kulinde ukutyhileka koonyana bakaThixo.
8:20 Kuba indalo yalulanyiselwa kokungelutho, kungengakuvuma kwayo, kungenxa yowayilulamisayo,
8:21 inethemba lokuba nendalo ngokwayo iya kukhululwa ebukhobokeni bokonakala, isingiswe enkululekweni yozuko lwabantwana bakaThixo.
8:22 Kuba siyazi ukuba yonke indalo iyancwina, inenimba kunye, unangoku.
8:23 Asiyiyo ke yodwa; sisuka nathi, banayo intlahlela yoMoya, thina aba ke ngokwethu, sincwine ngaphakathi kwethu, silinde ukwenziwa oonyana; inkululeko yomzimba wethu ke leyo.
8:24 Kuba sasindiselwa ethembeni; ke ithemba elise libonwa asithemba; kuba oko akubonayo umntu, angaba usakuthembeleni na?
8:25 Ukuba ke sithembe ukuzuza oko singakuboniyo, sikulinda kakhulu, sinomonde.
8:26 Ngokukwanjalo ke noMoya uncedisana nokuswela kwethu amandla; kuba esingakuthandazelayo ngokoko simelwe kukuthandaza ngako, asikwazi; uthi ke uMoya ngokwakhe asithethelele ngezincwino ezingathethekiyo.
8:27 Ke oziphengululayo iintliziyo uyakwazi into okuyiyo ukunyameka koMoya; ngokuba ubathethelela abangcwele ngokukaThixo.
8:28 Siyazi ke ukuba zonke izinto zisebenziselana okulungileyo kwabo bamthandayo uThixo, kwababiziweyo ngokwengqibo yakhe.
8:29 Ngokuba abo wabaziyo ngenxa engaphambili, wabamisela ngenxa engaphambili ukuba bafane nomfanekiselo woNyana wakhe, ukuze abe ngowamazibulo kubazalwana abaninzi.
8:30 Abo ke wabamisayo ngenxa engaphambili, wabuya wababiza bona; waza abo wababizayo, wabuya wabagwebela bona; abo ke wabagwebelayo, wabuya wabazukisa nokubazukisa bona.
8:31 Sithini na ke ngoko kwezi zinto? Ukuba uThixo ungakuthi, ngubani na ongasichasayo?
8:32 Lowo, gxebe, ungamconganga owakhe uNyana, wesuka wamnikela ngenxa yethu sonke, angathini na ukuba angasibabali ngazo zonke ezo zinto, ndawonye naye?
8:33 Ngubani na oya kumangalela abanyulwa bakaThixo, inguThixo nje obagwebelayo?
8:34 Ngubani na ogwebayo, inguKristu nje owafayo? ngaphezu koko ke, wabuya wavuka; ongasekunene kukaThixo, osithethelelayo?
8:35 Ngubani na oya kusahlula eluthandweni lukaKristu? Yimbandezelo na, luxinaniso na, yintshutshiso na, yindlala na, bubuze na, yingozi na, likrele na?
8:36 Njengokuba kubhaliwe kwathiwa, Ngenxa yakho sibulawa imini yonke; Sibalelwe ekuthini sizizimvu zokuxhelwa.
8:37 Kanti ke kwezo zinto zonke, sisuka soyise sigqithisele, ngaye owasithandayo.
8:38 Kuba ndeyisekile kukuba nakufa, nabomi, nazithunywa zezulu, nazilawuli, naziphathamandla, nanto zikhoyo, nanto zizayo,
8:39 nabuphakamo, nabunzulu, nasinye isidalwa esisimbi, asiyi kuba nako ukusahlula thina eluthandweni lukaThixo, olukuye uKristu Yesu, iNkosi yethu.
9:1 Ndithetha inyaniso ndikuKristu, andixoki, sibe nesazela sam sindingqinela ndiseMoyeni oyiNgcwele,
9:2 ukuba ndineentlungu kakhulu, nentuthumbo enkulu engapheliyo, entliziyweni yam.
9:3 Kuba bendingade ndinqwenele ukusingelwa phantsi mna ngokwam, ndahlukaniswe naye uKristu, ngenxa yabazalwana bam, abayimizalwane yam ngokwenyama,
9:4 abangamaSirayeli bona; ekukokwabo ukwenziwa oonyana, nokuzukiswa, nokuphiwa iminqoqhiso, nokuwiswa komthetho, nenkonzo kaThixo, namadinga;
9:5 abangababo ooyise; awaphuma kubo uKristu ngokwenyama, uThixo ongophezu konke, engowokubongwa kude kube ngunaphakade. Amen.
9:6 Ke, xa nditshoyo, andithethi nto nje, ngokungathi ilizwi likaThixo liphalele. Kuba asingabo bonke abaphuma kuSirayeli abangamaSirayeli;
9:7 kananjalo abathe, ngakuba beyimbewu ka-Abraham, baba ngabantwana bonke; kusuke kwathiwa, Imbewu yakho iya kubizwa ngoIsake;
9:8 oko kukuthi, asingabantwana benyama abangabantwana bakaThixo; ngabantwana bedinga ababalelwa ekuthini bayimbewu.
9:9 Kuba lilo eli ilizwi ledinga, Ngeli xesha nyakenye ndiya kuza, waye uSara eya kuba nonyana.
9:10 Alipheli apho ke; kwathi nakuRebheka, akubon ukuba ukhawule ngamnye, ngoIsake ubawo wethu,
9:11 nakuba abantwana babengekazalwa, bengekenzi nto nelungileyo nembi, ukuze ingqibo kaThixo ngokonyulo ihlale ihleli, ingengokwasemisebenzini, ingokwalowo ubizayo:
9:12 kwathiwa kuye, Omkhulu uya kukhonza komnci;
9:13 njengokuba kubhaliwe kwathiwa, UYakobi ndamthanda, ke uEsawu ndamthiya.
9:14 Sithini na ke ngoko? Kukho ukuswela kulungisa kusini na kuye uThixo? Nakanye!
9:15 Kuba esithi kuMoses, Ndiya kuba nenceba kosukuba ndinenceba kuye, ndibe netarhu kosukuba ndinetarhu kuye.
9:16 Ngoko ke asikokothandayo, kanjalo asikokobalekayo; kokukaThixo onenceba.
9:17 Kuba isibhalo sithi kuFaro, Ndakuvelisela yona le nto, yokuba ndiwabonakalalisele kuwe amandla am, nokuthi laziswe igama lam kulo lonke ihlabathi.
9:18 Ngoko ke unenceba kwathanda ukumenzela inceba, athi ke athandayo amenze lukhuni.
9:19 Uya kuthi kum ngoko, Usasolelani na ke? Kuba ngubani na omelana necebo lakhe?
9:20 Ehla ke, mntundini! Ungubani na wena, ukuba uphendulane noThixo? Into exonxiweyo ingatsho na kumxonxi Wayo ukuthi, Yini na ukuba undenjenje ukundenza?
9:21 Khona akanagunya na umbumbi wodongwe ukwenza, ngadongwe lwambumba-nye, esinye isitya sibe sesembeko, nesinye sibe sesingesambeko?
9:22 Hi, ukuba ke uThixo, ethanda ukubonakalalisa ingqumbo yakhe, nokwazisa amandla akhe, wathwala enokuzeka kade okukhulu izitya zengqumbo, zilungiselwe intshabalalo;
9:23 ukuze abazise ubutyebi bozuko lwakhe ezityeni zenceba, abezilungisele uzuko ngenxa engaphambili;
9:24 ezi wazibizayo, kwathina aba, kungekuwo amaYuda odwa, kukwiintlanga nazo?
9:25 Njengokuba esithi nakwekaHoseya, Ndiya kubabiza abangebantu bam ngokuba ngabantu bam; Nongathandiweyo, ngokuba ngothandiweyo.
9:26 Kwakuya kuthi, apho kwabe kusithiwa kubo, Aningabantu bam nina, Babizwe apho ngokuthi, Ningoonyana bakaThixo ophilileyo.
9:27 Ke uIsaya udanduluka ngoSirayeli, esithi, Nangona inani loonyana bakaSirayeli lingangentlabathi yaselwandle, ngamasalela odwa aya kusindiswa;
9:28 kuba elifeza ilizwi, aligqibe ngobulungisa; ngokuba iNkosi iya kwenza ilizwi layo phezu komhlaba, ilifinyeze.
9:29 Kwanjengokuba uIsaya ebetshilo ngenxa engaphambili ukuthi, Ukuba iNkosi yemikhosi ibingasishiyelanga mbewu, Ngesibe saba njengeSodom, ngesibe senziwa safana neGomora.
9:30 Sithini na ke ngoko? Sithi, iintlanga ebezingasukeli bulungisa, zabubamba ubulungisa, ubulungisa ke baselukholweni;
9:31 kodwa yena uSirayeli, obesukela umthetho wobulungisa, akafikelelanga emthethweni wobulungisa.
9:32 Ngani na? Ngokuba ukusukela kwakhe kwaye kungengokwaselukholweni; kwaye kungathi kungokwasemisebenzini yomthetho. Kuba babetheka elityeni eli lokubetheka,
9:33 njengokuba kubhaliwe kwathiwa, Yabona, ndibeka eZiyon ilitye lokubetheka, Iliwa lesikhubekiso; bonke abakholwayo kuye abayi kudaniswa.
10:1 Bazalwana, inkolelo yeyam intliziyo, nesikhungo sam kuye uThixo, ngenxa yamaSirayeli, sesokuba asindiswe.
10:2 Kuba ndiyabangqinela ukuba banokumzondelela uThixo, koko bengamzondeleli ngokokwazi okukuko.
10:3 Kuba bathe, bengabazi ubulungisa bukaThixo, befuna nokumisa obabo ubulungisa, ababululamela ubulungisa bukaThixo.
10:4 Kuba intsingiselo yomthetho nguKristu, ukuze abe bubulungisa kubo bonke abakholwayo.
10:5 Kuba uMoses ubulungisa basemthethweni uthi ukububhala, Umntu ozenzileyo ezi zinto uya kuphila zizo.
10:6 Ke bona obaselukholweni ubulungisa buthetha ngolu hlobo, Musa ukuthi entliziyweni yakho, Ngubani na oya kunyuka aye emazulwini ukuba ahlise uKristu?
10:7 nokuthi, Ngubani na oya kuhla aye enzonzobileni, ukuba anyuse uKristu kwabafileyo?
10:8 Buthini na ke? Buthi, Ilizwi eli likufuphi kuwe, emlonyeni wakho nasentliziyweni yakho: elo ke lilizwi lokholo, eli sivakalisa lona.
10:9 Ngokuba, xa uthe wamvuma ngomlomo wakho ukuba uyiNkosi uYesu, wakholwa ngentliziyo yakho ukuba uThixo wamvusa kwabafileyo, wosindiswa.
10:10 Kuba umntu ukholwa ngentliziyo, ukuze abe nobulungisa; avume ke ngomlomo, ukuze asindiswe.
10:11 Kuba isibhalo sithi, Bonke abakholwayo kuye abayi kudaniswa.
10:12 Kuba akukho kwahluka kwamYuda namGrike; kuba ikwayiloo Nkosi eyiNkosi yabo bonke, ibubutyebi kubo bonke abayinqulayo.
10:13 Kuba bonke abasukuba belinqula igama leNkosi bosindiswa.
10:14 Bothini na ke ukumnqula lowo bangakholwanga kuye? Bothini na ke ukukholwa kulowo bangamvanga?
10:15 Bothini na ke ukuva, kungekho mshumayeli? Bothini na ke ukushumayela, bengathunywanga? Njengokuba kubhaliwe kwathiwa, Hayi, ukuba zintle kwazo iinyawo zabashumayela iindaba ezilungileyo zoxolo, zabashumayela iindaba ezilungileyo zezinto ezilungileyo!
10:16 Abazilulamelanga ke bonke iindaba ezilungileyo, kuba uIsaya uthi, Nkosi, ngubani na owakholwayo ludaba lwethu?
10:17 Ngoko ke ukholo luphuma eludabeni, udaba ke lukho ngelizwi likaThixo.
10:18 Ingaba kodwa, abevanga na? Ehla wena! Intlokoma yabo yaphuma, yaya kulo lonke ihlabathi, Namazwi abo aya eziphelweni zelimiweyo.
10:19 Ndithi, Kodwa ubengazi na uSirayeli? Ukuqala, uMoses uthi, Mna ndiya kunikhweletisa ngabangeluhlanga, Ndiya kunicaphukisa ngohlanga olungenangqondo.
10:20 Ke yena uIsaya akanqwanqwi; uthi, Ndifunyenwe ngababengandifuni, Ndaba nokubonakala kwababengandibuzi.
10:21 Ke ngokubhekisele kuSirayeli uthi, Imini yonke izandla zam ndizolulele kubantu abangevayo, abaphikayo.
11:1 Ngoko ke ndithi, UThixo ubagibile na abantu bakhe? Nakanye! Kuba nam lo ndingumSirayeli wasembewini ka-Abraham, wesizwe sikaBhenjamin.
11:2 UThixo akabagibanga bona abantu bakhe, abebazi ngenxa engaphambili. Okanye aniyazi na indawo ethetha ngoEliya esibhalweni, ukumangalela kwakhe amaSirayeli kuThixo, esithi,
11:3 Nkosi, abaprofeti bakho ababulele, nezibingelelo zakho azichithile; mna ndisele ndedwa; afuna ke ubomi bam?
11:4 Sisuka esikaThixo isihlabo sithini na kuye? Sithi, Ndizishiyele amadoda angamawaka asixhenxe, angagobanga dolo kuBhahali wona.
11:5 Ngokunjalo ke ngoko, nakweli xesha lakalokunje, kukho amasalela ngokonyulo lobabalo.
11:6 Ukuba ke kungobabalo, akusengamisebenzi; okanye ubabalo alungebi saba lubabalo.
11:7 Kuthiweni na ngoko? Kuthiwe, Khona oko akungxameleyo amaSirayeli akakufumananga; ke abanyuliweyo bakufumana, bathi ke abanye baqaqadekiswa;
11:8 njengokuba kubhaliwe kwathiwa, UThixo ubanike umoya wokuqoba, amehlo okuba bangaboni, neendlebe zokuba bangeva, kwada kwaba yimini yanamhla.
11:9 Kanjalo uDavide uthi, Isithebe sabo masibe sisibatha, nesihogo sokubambisa, Nesikhubekiso, nesiphindezelo kubo:
11:10 Makenziwe abe mnyama amehlo abo, ukuba bangaboni; Nomhlana wabo wugobe amaxa onke.
11:11 Ndithi ngoko, Bakhubeka ukuze bawe na? Nakanye! Kuthe ngesiphoso sabo, usindiso lwafika kuzo iintlanga, ukuze zibakhweletise.
11:12 Ukuba ke isiphoso sabo siba bubutyebi behlabathi, nokuncipha kwabo kuba bubutyebi beentlanga, yobeka phi na inzaliseko yabo?
11:13 Kuba ndithetha kuni, zintlanga. Ekubeni okunene mna ndingumpostile weentlanga, ndiyaluzukisa ulungiselelo lwam;
11:14 ukuba ndingade ndibakhweletise abenyama yam, ndisindise inxenye yabo.
11:15 Kuba xa ukulahlwa kwabo kuluxolelaniso lwehlabathi, koba yintoni na ukwamkelwa kwabo? Akububomi obuphuma kwabafileyo, yini na?
11:16 Ukuba ke intlahlela ingcwele, ikwanjalo nentlama; ukuba ke ingcambu ingcwele, akwanjalo namasebe.
11:17 Ke ukuba inxenye yamasebe yaxhuzulwa, wathi ke wena, ungumnquma wasendle nje, wamiliselwa phakathi kwawo, waba lidlelane nengcambu nokutyeba komnquma:
11:18 musa ukuwaqhayisela amasebe; ke ukuba uyawaqhayisela, yazi ukuba asinguwe oyithweleyo ingcambu; yingcambu ethwele wena.
11:19 Uya kuthi ngoko, Axhuzulwa amasebe, ukuze mna ndimiliselwe.
11:20 Utyaphile; axhuzulwa ngokungakholwa, ke wena umi ngokholo; musa ukukratsha, yoyika.
11:21 Kuba, xa uThixo angawaconganga awasemvelweni amasebe, lumka hleze angakucongi nawe lo.
11:22 Khawububone ke ububele nobukhali bukaThixo; ubukhali okunene kwabo bawayo; kodwa kuwe, ububele, ukuba uthe wahlala kobo bubele; okanye wogawulwa nawe lo.
11:23 Nabo ke, ukuba abathanga bahlale ekungakholweni, bomiliselwa; kuba uThixo unako ukubuya abamilisele.
11:24 Kuba wena, xa wagawulwa kumnquma ongowasendle ngokwemvelo, waza wamiliselwa ngokunxamnye nemvelo komhle umnquma: bobeka phi na aba bangamasebe ngokwemvelo, ukumiliselwa kwabo kowabo umnquma?
11:25 Kuba andithandi, bazalwana, ukuba ningayazi le mfihlelo, ukuze ningabi ziingqondi ngokwenu: le yokuba ukuqaqadeka kuwahlele amaSirayeli ngenxenye, ide ingene inzaliseko yazo iintlanga;
11:26 aze ngokunjalo ke wonke uSirayeli asindiswe, njengokuba kubhaliwe kwathiwa, Uya kuvela eZiyon uMhlanguli, Akusonge kumke kwaYakobi ukungahloneli Thixo.
11:27 Nguwo ke lo umnqophiso wam nabo, Xa ndithe ndazisusa izono zabo.
11:28 Okunene ngokweendaba ezilungileyo, baziintshaba ngenxa yenu; kodwa ngokonyulo, ngabaziintanda ngenxa yoobawo.
11:29 Kuba azinabuyambo izibabalo ezi, nobizo olu lukaThixo.
11:30 Kuba, njengokuba nani benifudula ningamvi uThixo, ngoku ke nenzelwe inceba kukungeva kwabo abo;
11:31 kwangokunjalo, nabo ababanga namvo ngoku, ukuze ngokwenzelwa kwenu inceba, benzelwe nabo inceba.
11:32 Kuba uThixo ubavalele ndawonye entsweleni-kuva bonke, ukuze abenzele inceba bonke.
11:33 Hayi, ubunzulu bobutyebi nobobulumko nobokwazi kukaThixo! Asikuko nokuba ayiphengululeki imigwebo yakhe, azilandeki iindlela zakhe!
11:34 Kuba ngubani na oyazileyo ingqiqo yeNkosi? Ngubani na khona othe waba ngumcebisi wayo?
11:35 Ngubani na khona owayinikayo ngenxa engaphambili, kwaza kwabuyekezwa kuye?
11:36 Ngokuba ziphuma kuyo ke, zikho ngayo, zikholo yona, zonke ezo zinto. Malube kuyo uzuko, kude kube ngunaphakade. Amen.
12:1 Ndiyanivuselela ngoko, bazalwana, ngeemfefe zikaThixo, ukuba niyinikele imizimba yenu ibe lidini eliphilileyo, elingcwele, elikholekileyo kuThixo: inkonzo yenu ke leyo yasengqondweni.
12:2 Kanjalo ningamilisi okweli phakade; manibe kumila kumbi ngokuhlaziyeka kwengqiqo yenu, ukuze nikucikide into okuyiyo ukuthanda kukaThixo okulungileyo, okukholekileyo, okuzalisekileyo.
12:3 Kuba ngalo ubabalo endababalwa ngalo, ndithi kubo bonke abaphakathi kwenu, mabangazicingeli ngaphezu koko bamelwe kukuzicingela ngako; mabazicingele ingcinga ephilileyo, njengoko uThixo abele ulowo nalowo umlinganiso wokholo.
12:4 Kuba, kwanjengokuba sinamalungu amaninzi mzimbeni mnye, abe ke onke amalungu la engenamsebenzi mnye, ngokunjalo thina aba, sibaninzi nje, simzimba mnye kuKristu, sonke ke ngabanye singamalungu omnye elomnye.
12:5 Sinezibabalo nje ke ezahlukahlukileyo, ngokobabalo esababalwa ngalo,
12:6 nokuba sinokuprofeta, masiprofete ngokomlinganiselo wokholo;
12:7 nokuba sinobulungiseleli, masihlale ebulungiselelini obo; nokuba ngofundisayo, makahlale emfundisweni leyo;
12:8 nokuba ngovuselelayo, makahlale ekuvuseleleni oko; owabayo makabe engenakumbi; owongamelayo, makongame enyamekile; owenza inceba makayenze inceba echwayithile.
12:9 Uthando malungabi naluhanahaniso; kuthiyeni okungendawo, namathelani kokulungileyo.
12:10 Mayela nothando olu lobuzalwana, ndithi, yenzelanani ububele; mayela nembeko leyo, phangelanani;
12:11 mayela nokunyameka oko, musani ukunqena; mayela nomoya lo, vuthani;
12:12 mayela neNkosi le, khonzani; mayela nethemba, vuyani; mayela nembandezelo, nyamezelani; mayela nomthandazo, zingisani;
12:13 mayela neentswelo zabangcwele, yibani nobudlelane; ukubuka iindwendwe kusukeleni.
12:14 Basikeleleni abanitshutshisayo; sikelelani, ningaqalekisi.
12:15 Vuyani nabavuyayo, nilile nabalilayo.
12:16 Cingelanani nto-nye; musani ukucinga izinto eziphakamileyo, tsalelani kwezithobekileyo. Musani ukuba ziingqondi ngokwenu.
12:17 Ningabuyekezi ububi ngobubi nakubani. Khathalelani okuhle emehlweni abantu bonke.
12:18 Ukuba kunokwenzeka, okukokwenu nina, hlalani ninoxolo nabantu bonke.
12:19 Musani ukuziphindezelela, zintanda; yikhweleleni ingqumbo; kuba kubhaliwe kwathiwa, Impindezelo yeyam, kuya kubuyekeza mna, itsho iNkosi.
12:20 Ngoko ke, ukuba utshaba lwakho lulambile, luphe ludle; ukuba lunxaniwe, luseze; kuba ngokwenjenjalo ke, woba ufumba amalahle omlilo phezu kwentloko yalo.
12:21 Musa ukweyiswa bububi; boyise ububi ngokulungileyo.
13:1 Yonke imiphefumlo mayiwalulamele amagunya awongamileyo. Kuba akukho gunya lingelilo elivela kuThixo; amagunya ke akhoyo amiswe nguThixo.
13:2 Ngoko ke olichasayo igunya, umelene nommiselo kaThixo; abo ke bameleneyo nawo, baya kuziguqulela ukugwetywa.
13:3 Kuba abaphathi aba asingabokoyikwa kwimisebenzi elungileyo, ngabokoyikwa kwemibi. Unga akungeloyiki na ke igunya? Yenza okulungileyo, wodunyiswa kwalilo;
13:4 kuba lingumlungiseleli kaThixo, wokuba kulungele wena. Ke, ukuba usuka wenze okubi, yoyika; kuba alifumane laliphatha ikrele, kuba lingumlungiseleli kaThixo, umphindezeli ngengqumbo kowenza okubi.
13:5 Kungoko ndithi, kufuneka ukulilulamela, ningakwenzi oko ngenxa yengqumbo yodwa, nikwenze nangenxa yesazela.
13:6 Kuba kukwangenxa yoko eninikela irhafu; kuba ngababusi bakaThixo, bezingisa ukusebenza loo nto.
13:7 Ngoko bonke banikeni okubafaneleyo; mnikeni irhafu ofanelwe yirhafu, unikelo ofanelwe lunikelo, ukoyika ofanelwe kukoyikwa, imbeko ofanelwe yimbeko.
13:8 Musani ukuba natyala lanto mntwini, lingelilo elokuthandana; kuba omthandayo omnye uzalise umthetho.
13:9 Kuba oku kuthi, Uze ungakrexezi, uze ungabulali, uze ungebi, uze ungangqini buxoki, uze ungakhanuki, nokuba kukho wumbi umthetho, uhlanganiselwe kweli lizwi lokuthi, Uze umthande ummelwane wakho ngoko uzithanda ngako.
13:10 Uthando alusebenzi bubi kuye ummelwane; ngoko uthando luyinzaliseko yomthetho.
13:11 Ke oko masikwenze, silazi nje ixesha eli, ukuba lilixa lokuba ngoku sivuke ebuthongweni; kuba ngoku usindiso lukufuphi kuthi, kunokuya saqalayo ukukholwa.
13:12 Ubusuku buhambile, ukusa ke kusondele. Masiyilahle ngoko imisebenzi yobumnyama, sixhobe iintonga zokukhanya.
13:13 Masihambe sizibekile ngokwasemini; kungabi sezindywaleni nasekunxileni; kungabi sekuphimiseni naseburheletyweni; kungabi sezinkanini nasemoneni.
13:14 Yambathani ke iNkosi uYesu Kristu; ize ukwazalelela inyama ningakwenzeli ukukhwezelela iinkanuko zayo.
14:1 Lowo ke uswele amandla elukholweni, mamkeleni, kodwa ke kungabi ngokucalula zicamango.
14:2 Omnye okunene uyakholwa ukuba angazidla izinto zonke; kodwa yena oswele amandla udla imifuno yodwa.
14:3 Lowo udlayo, makangamenzi into engeyakonto ongadliyo; nalowo ungadliyo, makangamgwebi odlayo; kuba uThixo umamkele.
14:4 Ungubani na wena ugweba isicaka somnye? Ukuma kwaso, nokuba kukuwa kwaso, kusenkosini yaso. Siya kuma ke; kuba uThixo unako ukusimisa.
14:5 Omnye okunene ubeka umhla othile kunomnye umhla, wumbi ke ubeka imihla yonke. Elowo nalowo makaqiniseke kweyakhe ingqiqo.
14:6 Lowo uwunyamekelayo umhla, uwunyamekelela iNkosi; nalowo ungawunyamekeliyo umhla, engawunyamekeli nje, wenzela iNkosi; lowo udlayo, udlela iNkosi, kuba ebulela kuThixo; nalowo ungadliyo, engadli nje, wenzela iNkosi, abe ebulela kuThixo.
14:7 Kuba akukho namnye kuthi uzidlelayo ubomi, akukho namnye uzifelayo.
14:8 Kuba nokuba sithi sidle ubomi, sibudlela iNkosi; nokuba sithi sife, sifela iNkosi. Ngoko ke, nokuba sithi sidle ubomi, nokuba sithi sife, singabeNkosi.
14:9 Kuba uKristu wafa, wabuya wavuka, wabuya wadla ubomi, ngenxa yoku, ukuze aphathe ubukhosi kwabafileyo, kwanakwabaphilileyo.
14:10 Ke wena, yini na ukuba umgwebe umzalwana wakho? Hi wena, yini na ukuba umenze into engeyakonto umzalwana wakho? Kuba thina siya kuma sonke phambi kwesihlalo sokugweba sikaKristu.
14:11 Kuba kubhaliwe kwathiwa, Ndihleli nje mna, itsho iNkosi, aya kugoba kum onke amadolo, Zidumise uThixo zonke iilwimi.
14:12 Ngoko ke elowo kuthi uya kuziphendulela kuThixo.
14:13 Masingabi sagwebana ngoko; kanye yithini ukugweba, makungabekwa siwiso, nasikhubekiso, phambi komzalwana.
14:14 Ndiyazi, ndeyisekile, ndiseNkosini uYesu nje, ukuba akukho nto iyinqambi ngokwayo; kodwa ke kuye obalela into ekuthini iyinqambi, kulowo iyinqambi.
14:15 Ukuba ke umzalwana wakho wenziwa buhlungu ngenxa yokusuka udle, akusahambi ngokothando. Musa ukumtshabalalisa ngokudla kwakho, yena lowo uKristu wamfelayo.
14:16 Ngoko okulungileyo kwenu makunganyeliswa.
14:17 Kuba ubukumkani bukaThixo abukukudla nakusela; bubulungisa noxolo novuyo kuMoya oyiNgcwele.
14:18 Kuba omkhonzayo uKristu kwezo zinto, ukholekile kakuhle kuye uThixo; ucikidekile nakubo abantu.
14:19 Ngoko ke masisukele izinto zoxolo, nezinto zokwakhana.
14:20 Musa ukuthi, ngenxa yokudla, uwuchithe umsebenzi kaThixo. Okunene, konke kuhlambulukile; kodwa ke kubi kuloo mntu uthi ngokudla akhubekise.
14:21 Kuhle ukuba ungadli nyama, ungaseli wayini, ungenzi nto angabetheka kuyo umzalwana wakho, akhubeke kuyo, aswele amandla okuzigcina.
14:22 Wena unokholo na? Hlala nalo emehlweni kaThixo. Unoyolo lowo ungazigwebiyo kuloo nto ayicikidileyo.
14:23 Ke lowo uthandabuzayo, ukuba uthe wadla, uselegwetyiwe, kuba engadli ngokwaselukholweni; konke ke okungekokwaselukholweni kusisono.
15:1 Thina ke bomeleleyo sifanele ukukuthwala ukuswela amandla kwabangomeleleyo, singazikholisi.
15:2 Masithi sonke ngabanye simkholise ummelwane kokumlungeleyo, ukuze akheke.
15:3 Kuba naye uKristu akazikholisanga; wathi, njengokuba kubhaliwe, Iingcikivo zabakungcikivayo zawa phezu kwam.
15:4 Kuba izinto zonke ezabhalwayo ngenxa engaphambili, zaye zibhalelwa okwethu ukufundiswa, ukuze sithi ngalo unyamezelo novuselelo lwezibhalo sibe nalo ithemba.
15:5 Wanga ke uThixo wonyamezelo novuselelo anganinika ukucinga nto-nye phakathi kwenu, ngokukaKristu Yesu;
15:6 ukuze nithi, nimxhelo mnye, engamlomo mnye uThixo, uYise weNkosi yethu uYesu Kristu.
15:7 Kungoko ndithi, Yamkelanani, njengokuba naye uKristu wasamkelayo, ukuba kuzukiswe uThixo.
15:8 Ke kaloku ndithi, uYesu Kristu waba ngumlungiseleli wolwaluko ngenxa yenyaniso kaThixo, ukuze aqiniseke amadinga akhe koobawo;
15:9 zithi ke iintlanga zimzukise uThixo ngenxa yenceba yakhe, njengokuba kubhaliwe kwathiwa, Ngenxa yoko, ndiya kukudumisa phakathi kweentlanga, Ndilibethele uhadi igama lakho.
15:10 Kananjalo athi, Yibani nemihlali, zintlanga, ndawonye nabantu bakhe.
15:11 Kananjalo, Yidumiseni iNkosi, nonke nina zintlanga, Niyibonge, nonke nina bantu.
15:12 Kananjalo uIsaya uthi, Liya kubakho iHlumelo likaYese; Uya kuvela oya kulawula iintlanga; Ziya kuthembela kuye iintlanga.
15:13 Wanga ke uThixo wethemba elo anganizalisa ngalo lonke uvuyo noxolo ekukholweni, ukuze niphuphume ithemba ngamandla oMoya oyiNgcwele.
15:14 Ke kaloku, bazalwana bam, ndeyisekile nam ngokwam, mayelana nani, kukuba nani ngokwenu nizele nazaliswa kukulunga, nizele kuko konke ukwazi, ninako nokululekana.
15:15 Kodwa ke ndibhalile kuni ngobuganga obukhulu kwezinye iindawo, bazalwana, ngokophindayo ukunikhumbuza ngenxa yobabalo awandibabala ngalo uThixo,
15:16 ukuze ndibe ngobusela iintlanga kuYesu Kristu, osebenza ububingeleli ngazo iindaba ezilungileyo zikaThixo, ukuze ukusondezwa kweentlanga kwamkeleke kakuhle, kungcwalisiwe ngoMoya oyiNgcwele.
15:17 Ngoko ndiyazingca, ndikuKristu Yesu, ngezinto ezilunge kuThixo.
15:18 Kuba mna andiyi kuba nabuganga bakuthetha nto ngezinto angazisebenzanga uKristu ngam, ukuze zimlulamele iintlanga, ngelizwi ke nangomsebenzi, ngamandla emiqondiso nezimanga,
15:19 ngamandla oMoya kaThixo; endide ndathi, ndithabathela eYerusalem, ndajikelezisa, ndezisa kwelaseIliriko, ndazizalisa iindaba ezilungileyo zikaKristu.
15:20 Ndenjenjalo ke ukuzondelela ukushumayela iindaba ezilungileyo; kungekhona apho uKristu wakhankanywayo, ukuze ndingakhi phezu kwesiseko somnye;
15:21 kube njengokuba kubhaliwe, kwathiwa, Abo bangabikelwanga nto ngaye, baya kubona; Nabo bangevanga nto, baya kuqonda.
15:22 Kungoko ndabanjezelwayo nokubanjezelwa futhi, ukuba ndingafiki kuni.
15:23 Ngoku ke ndingasenandawo nje kule mimandla, ndineminyaka ke emininzi ndilangazelela ukuza kuni,
15:24 xa ndihambela kwelaseSpani, ndoza kuni; kuba ndithemba ukunibona xa ndicandayo kuni, nokuphelekelelwa nini ukuya khona, ukuba ndithe kuqala ndakha ndadlelana nani ngokwaneleyo.
15:25 Kalokunje ke ndisinga eYerusalem, ndisiya kulungiselela abangcwele.
15:26 Kuba kwakholeka kwabelaseMakedoni nabelaseAkaya, ukuba badlelane namahlwempu abo bangcwele baseYerusalem ngokuwupha okuthile.
15:27 Ndithi kwakholeka kubo, kuba kakade banetyala kubo. Kuba iintlanga, xa zadlelanayo nabo ngezinto zabo ezizezomoya, zifanele ukubabusela ngezizezenyama.
15:28 Ngoko, ndakuba ndikufinyezile oko, ndasinqabisela kubo eso siqhamo, ndobuya ngani ukuya kwelaseSpani.
15:29 Ndiyazi ke ukuba ndothi, ndakuza kuni, ndize ndinentsikelelo ezalisekileyo yeendaba ezilungileyo zikaKristu.
15:30 Ke kaloku ndiyanivuselela, bazalwana, ngayo iNkosi yethu uYesu Kristu, nangalo uthando loMoya, ukuba nizame kunye nam ekundithandazeleni kuye uThixo,
15:31 ukuze ndihlangulwe kwabaziingqola kwelakwaYuda, nokuze ulungiselelo lwam olusinga eYerusalem lube nokwamkeleka kakuhle kubo abangcwele,
15:32 ukuze ndize kuni ndinovuyo, ngokuthanda kukaThixo, siphumzane.
15:33 UThixo ke woxolo makabe nani nonke. Amen.
16:1 Ke kaloku ndimyaleza kuni uFibhi, udade wethu, ongumlungiseleli webandla eliseKenkreya;
16:2 ukuze nimamkele ngokwaseNkosini, ngokufanele abangcwele, nimncede emcimbini asukuba enifunela wona; kuba naye ubengumongi wabaninzi, nowam lo.
16:3 Bulisani kuPrisila noAkwila, abasebenzisi bam abakuKristu Yesu;
16:4 bona bathi, ngenxa yobomi bam, bazibeka emgoqweni ezabo iintamo, ekungabuleli mna ndedwa kubo, ekubulela nawo onke amabandla azo iintlanga.
16:5 Bulisani nakwibandla elisendlwini yabo. Bulisani kuPeneto intanda yam, oyintlahlela yelaseAkaya kuKristu.
16:6 Bulisani kuMariya, yena wabulalekayo kakhulu ngenxa yenu.
16:7 Bulisani kuAndroniko noYuniya, imizalwane yam nabathinjwa ndawonye nam, bona badumileyo phakathi kwabapostile, kanjalo baba kuKristu ngaphambi kwam.
16:8 Bulisani kuAmpliya, intanda yam ngokwaseNkosini.
16:9 Bulisani ku-Urbhano, umncedisi wethu kuKristu, noStaki intanda yam.
16:10 Bulisani kuApele ocikidekileyo kuKristu. Bulisani kwabakwa-Aristobhulo.
16:11 Bulisani kuHerodiyo, umzalwane wam. Bulisani kwabakwaNarkiso abaseNkosini.
16:12 Bulisani kuTrifena noTrifosa, abo babulalekayo emsebenzini weNkosi. Bulisani kuPersi, intanda, yena wabulalekayo kakhulu emsebenzini weNkosi.
16:13 Bulisani kuRufo onyuliweyo waseNkosini, nonina, uma.
16:14 Bulisani kuAsinkrito, kuFilego, kuHerme, kuPatrobha, kuHerma, nabazalwana abanabo.
16:15 Bulisani kuFilologo, noYuliya, kuNere, nodade wabo, no-Olimpa, nabo bonke abo bangcwele banabo.
16:16 Bulisanani ngolwango olungcwele. Ayanibulisa amabandla kaKristu.
16:17 Ke kaloku ndiyaniyala, bazalwana, balumkeleni abo benza iimbambaniso nezikhubekiso, ezinxamnye nemfundiso enayifundayo nina, niphambuke kubo.
16:18 Kuba abanjalo abakhonzi yona iNkosi yethu uKristu, bakhonza esabo isisu; baze, ngamazwi anencasa nalalanisayo, balukuhle iintliziyo zabangazani nabubi.
16:19 Kuba ukululama kwenu kuye kwafika kubo bonke. Ndiyavuya ngoko ngani; ndinga ke ningaba ngabalumkileyo okunene kokulungileyo; kodwa nibe ngabangenabuqhinga kokubi.
16:20 UThixo ke woxolo uya kumtyumza uSathana kamsinya phantsi kweenyawo zenu. Ubabalo lweNkosi yethu uYesu Kristu malube nani.
16:21 Bayanibulisa ooTimoti, osebenza nam, noLukiyo, noYason, noSosipatro, imizalwane yam.
16:22 Ndiyanibulisa ngokwaseNkosini, mna Tertiyo, uyibhalileyo le ncwadi.
16:23 Uyanibulisa uGayo, esilundwendwe lwakhe, mna nebandla liphela. Uyanibulisa uErasto, igosa lomzi, noKwarto umzalwana.
16:24 Ubabalo lweNkosi yethu uYesu Kristu malube nani nonke. Amen.
16:25 Ke kaloku, kuye onako ukunizimasa ngokweendaba zam ezilungileyo, novakaliso lukaYesu Kristu, ngokokutyhilwa kwemfihlelo ebifihliwe kwasephakadeni, ebonakalalisiweyo ke ngoku,
16:26 eyaziswayo kanjalo ngezibhalo zabaprofeti ngokommiselo kaThixo ongunaphakade, ukuba kubekho ukulululamela ukholo, kuzo zonke iintlanga:
16:27 kuThixo olumke yedwa, ngaye uYesu Kristu, malubekho uzuko kude kube ngunaphakade. Amen.

robotstxt: allowed

filter: keep


text:
APSKAITOS IR MOKESČIŲ MENAS, UABIkhadi engabonakaliyo
APSKAITOS IR MOKESČIŲ MENAS, UAB
Abacebisi zoshishino, Accounting, Consulting zoshishino, Iikhompyutha, it, Iingcebiso zomthetho +25
Ushicelelo
- APSKAITOS IR MOKESČIŲ MENAS, UAB
Imephu
Umsebenzi udidi
Abacebisi zoshishino, Accounting, Consulting zoshishino, Iikhompyutha, it, Iingcebiso zomthetho, Iinkonzo zomthetho, Iinkonzo zomthetho, Inkxaso kwezoshishino, Izicwangciso zoshishino, Kwicandelo likarhulumente accounting, Labor law, Law zoshishino, Mb accounting, Ngamnye umsebenzi accounting, Oqingqo amaziko accounting, Software, Software accounting, Uab accounting, Ubunini, Ugcwalisa amaxwebhu, Uhlalutyo yenkampani, Ukugcinwa, Ukukhuthaza entrepreneurship, Ulawulo lweprokjekthi, Ulawulo lweshishini, Umthetho corporate, Umthetho werhafu, Wezemali, inshorensi, umthetho, Yobhaliso inkampani, Yobhaliso inkampani
Ikhowudi qr
vCard
Website
Igama site: AMM
Networks social
63 - ()


text:
Eligama elithi “AmaXhosa” kwezintsuku siphila kuzo lidla ngokusetyenziswa ukuquka unintsi lwezizwe eziseMpuma Koloni, kuba zifunde isiXhosa esikolweni kwaye zithetha sona. Eneneni iMpuma Koloni inezizwe ngezizwe ezinobuKumkani bazo. Umzekelo: AmaXhosa iKumkani yawo ngu Kumkani u Mpendulo Sigcawu, Ah! Zwelonke! isizukulwana sikaTshawe Komkhulu eNqadu kuGatyana (Willowvale). AbaThembu iKumkani yabo ngu Kumkani u Buyelekhaya Dalindyebo, Ah! Zwelibanzi! eBumbane Komkhulu eMthatha. Kube kho amaMpondo aseMpuma nawaseNtshona, nawo aneKumkani zawo. Kubekho AmaBhaca akummandla waseMount Frere, nawo aneKumkani nawo uKumkani uMadzikane wesibini Diko, Ahh! Thandisizwe! eLundzini Royal Kraal, eNcunteni.
Kanti AmaMpondo wona aneeKumkani ezimbini, eyamaMpondo aseNtshona eseNyandeni (Port St. Johns/Libode) nawaseMpuma eQawukeni (Lusikisiki). Zombini ezi zindlu ziyinzala kaKumkani uFaku ka Ngqungqushe ka Nyawuza ka Thahla ka Ndayeni ka Chithwayo ka Bhala ka Gangatha ka Ciya ka Cabe ka Ncidise ka Msiza ka Tobe ka Ziqelekazi ka Hlambangobubende ka Santsabe ka Mthwa ka Sithula ka Mpondo ka Njanya ka Sibiside.
Iziduko zakwaNtu ngokwezizwe zabaMbo namaNguni asemazantsi elizwekazi lase Afrika. (AbaMbo & Southern Nguni People)
AmaXhosa (Omthonyama)
- AmaTshawe – Mdange, Tshiwo, Nkosi Yamntu, Ngcwangu
- AmaKhwemte – Dabane, Gqabaza, Sgadi, Mekhi, Ntswentswe, Fulashe, Nojaholo, Ncibane, Qhanqolo, Ntlokwenyathi, Ngququ, venge.
- AmaNkabane – Majeke, Mayeye
- AmaJwarha – Mtimka, Mazaleni, Jotela, Khatiti, Mnangwe, Mayarha, Mbelu, Ndabase, Bantw’abahle noba bapheth’ izikhali,
- AmaKwayi – Ngconde, Togu, Ubulawi, Ngcond’oneentshaba
- AmaCirha – ooNcibane, Khawuta, Nojaholo, Mhlantla, Nyembezana, Mhlathendlovu, uDlakalashe, Ntswentswe, Qhanqolo, Ntlokwenyani, Sihlobo SikaPhalo, Hloml’iphuthi lidala linempondo, MGcaleka
- Krila – Mbamba, Thangana, Bodlinja, Mbamba, Krila, Rhaso, Mbombo, Gcaleka, Nkomo zibomvu namathol’azo, Nqele, Bhurhu, Mayisithe, Nomazele, Gobingca, bhukuxa umthondo uwujongise emntwini
- Qocwa – Zikhali Mazembe, Jojo, Tiyeka, Butsolo Beentonga, Mbizana, Mabombo
- Mtakwenda – Leta, Libele, Tyebelendle, Ngcwadi, Kwangeshe, Mentuko, Mboyi, Solizembe
- Thangana – Krila,Mtengwana, Rhaso, M’bamba, Bodlinja, Gobingca
- Tyani – Mduma, Mbengo, Gabela, Zotsho.
- Madiba – Dlomo, Madiba, Yem-Yem, Vela bambhentsele, Sophitsho, Ngqolomsila, Tubhana, Qhumpase, Ntande, MThembu, Ncikoza, Mtshikilana, Malangana, Bhomoyi.
- AmaNtande – Dlomo, Sopitsho, Ngqolomsila, Zondwa ziintshaba
- Qithi – Ndinga, Nkomo ayizali izala ngokuzaliswa, uRhadu, uNomsobodwana, uSopitsho uNgqolomsila uYemyem uVela bembhentsele, Zondwa, MThembu)
- Ndungwana – u Bhejula uDiya uMaqath’ alukhuni, uVelabembhentsele uHala.
- amaNgxongo, oontsundu, bhomoyi zondwa zintshaba, osophitsho.
- AmaGcina – Xhamela, Helushe, Ncancashe, Magwebulikhula, Malambedlile, Nokwindla, Thyopho ka Phato owathyaphakela eXonxa , Gabul’ ikhula, Malamb’ayendle aty’ igusha athi ziz’ duli zethafa, Nxego, Butsolo beentonga, Dlelanga, Ntlonipho (Bahamba bepheth’isali – ihashe bakulifuman’emlungwini, izinto zabantu abazibi koko bayazigcini, bathi iigusha ziziduli zentaba)
- Qhudeni – UMthembu, uThukela, uQhudeni, uMkhubukeni, uGoza, uMpafane, uMthembu obhuzuzu, odla amathibane az ‘indlala iwile.
- Maya – oMaya, oYem Yem oSophitsho, oMagwa, oNgqolomsila, oBhomoyi
- Mpangela -Mvinjwa, Rhoshana, Ndlazi, Dlomo, Sibetho, Magwala, Gwadzi elisilika bubuhle.
- Mpemvu – uJali ,uJuda, uNtlotshane, Bumela, uNgciva
- Ndala – Ndala ka Momamana, uMncotshe, Msunu Sdumbu, Thole, Ngxunga Smukumuku, Ndithinina )
- Zima – Ceduma, Sopitsho, Bhomoyi, Vela bembhentsele. (AmaZima yinzala ka Zima. Imbali ithi uZima ngumntakwabo Ntade. uNzima wayemdala ngokweminyaka kodwa ezalwa kwindlu yasekunene, uNtande ezalwa nguNdlunkulu (Great House). Siqikelela ukuba bobabini bangoonyana bakaToyi kaCeduma ka Dunakazi ka Bhomoyi ka Thembu ka Ntongakazi ka Malandela ka Njanye ka Sibiside)
- Gebe (Mgebe/ Hegebe) –
- Tshezi – uTshezi, uTenza, uFakade, uSaliwa, uJalamba, uSkhabela, uCetshane, Mqal’ ongangenduku, Njilo-njilo kuya ngaselwandle, uNdela, uNeneza, iNkonjane emnyama ebhab’ emafini, iinzwana zakwaBomvana, iinto ezinomkhitha kodwa zimithond’wemide, iNyoka emnyama ecanda isiziba, uMkhonto, uMalala nentombi ivuke ithi bhuti ndizeke noba kungeshumi leesheleni, inkosi ezingazange zibutheng’ubokhosi. Zinto ezityafileyo ingathi zidla umcuku.
- Gqwarhu – omhlophe, Khawu, Ntenge, Mtabasa ka Dingana, Jalamba
- AmaGiqwa – Mvamba, Jingqi, Jikijwa
- OoSithathu – Chisana, Ndebe, Hase
- AmaNqarhwane – Ziduli, Hintsabe
- AmaSukwini – Dibashe, Lawu
- Tshonyane, Chungwa, Dikiza, Sawu, Tota, Simke, Khwane, Hani, Zulu, Mthuzimele, Gqunukhwebe, Nkomo z’bomvu .
- Cethe – Chizama, Mlanjana, Bhurhuma, Ncenceza, Mbambo zinomongo, yint’ety’inyama ekrwada, uHani, malahl’aluthuthu ayatshisa wawanyathela ungafa
- Gqunu
- amaGqwashu
- Sithathu
- AmaNgqosini – Gaba, Mjobi, Thithiba, Cihoshe, Nozinga, Mnt’womlambo, Thikoloshe, Ndoko, Mbokodw’emnyama Kahili, Msuthu)
- AmaMfene – Hlathi, Lisa, Jambase, Sanzanza, Canzi, Buswayo, Zangomva eliweni, Msuthu.
- AmaMvundle – Ncilashe, Msuthu, Bhayi, Khetshe, Mkhumbeni
- Mvulane – Umsuthu, Mvulane, Ncilashe, Nyok”emnyam’ecandiziziba, Nja ziyaf’lathena ngathi azifunani kanti zenzimikhuba, Vumba lempongo liyanuka, Ozalwa nguThamsanqa, ozalwa nguSmamane, kaMvimbi, kaMaxambele, Phezu koMbhashe, kwintili zeBityi. Lufafa olude!!! Umdak’omnyama ongeva sepha.. Zithini ezakho izibongo? Enye indlu yaseMamvulaneni,
- Mkhumbeni – Bhayi, Khetshe, Vundle, Ncilashe, Inyok’emnyama ecandiziziba, uGwaca, uMevamhlophe, uCamsholo, uNomtshoni, umthokrakra ongatyiwa nazibhokhwe, uZawukana, uMsuthu..
- Maduna – Nokhala, Msuthu, Gubevu, Jiyane, Mpungushe, Mandl’amakhulu, Sivunguvung’ esawis’ indoda emahlangeni, imamba kandidini ngoba ngimesabile, uNokhala owawela ngempalazo eyaphalazwa ngamadoda, Maduna omuhle ngekhala lakhe, isilo esinamadevu emlonyeni, Ngaculende emabalabala njenge ngwe, iinkomo ezingqukuva azibuyi emzini xa bekulotyolwe ngazo, Ngub’engcuka, Tiba, Mvelase, Salathiso, Novikothek’ukuthetha, Mlamb’unqolintaba, UMaduna owaqengqeleka kwiintaba zoLundi wawela umlambo Ithukela ebhinqe izikhakha. Madun’edakeniiii!!!! Malobola ngez’ngadane osaba ezine’mpondo zahlaba abakhwekazi. Laduma izulu uMagqakaza ubengasekho ekhaya!!!
- Gambu – Memela, Msuthu Nontuli, Ngwekazi
- Ndzaba – Msuthu, Bhili, Mancoba, Gase, Mwelase, into ezehla ezintabeni/ezinkahlambeni zishubele ngenqatha lehashe…
- OoNyawuza – Nyawuza – Faku ofakayo, ungathi uyifakile kanti uyikade eboyeni, Yindlana, Dakhile, Thahla, Ndayeni, Mpondo, Hlamba ngobubend’amanz’ekhona
- AmaNtlane – Mfusana, Ndendela, Gxididi
- AmaZangwa – Khwalo, Mlanjana, Ncuthu, Sohobese, ooNkuma
- Khwalo – Mzangwa, Ncuthu, Mlanjana, Mpondozephela, Ungqoqwana, Sohebese
- Khwetshube
- Tshomane
- Khiwa – Qwebeda, Khonjwayo,Ngcekula, Ndzondela, Hlaka, Ngetu, Phoswa, Silwanyana, Makalanyana, Sikhehlana
- Khonjwayo – uChithwayo uzala uKhonjwayo, uKhonjwayo azale uKhiwa, uKhiwa uzele uNgcekula(Inkosi eyayiphethe ngexesha lakudala ihlonitshiwe)uNgcekula uzele uNdzondela kwindlu yake enkulu(Great House) ,noNtsikinyani ekunene(Right House).UNdzondela wazala uHlaka, uHlaka wazala uNgetu, uNgetu wazala uPhoswa, uPhoswa wazala uSilwanyana, uSilwanyana wazala uMakalanyana, uMakalanyana wazala uSikhehlana, uSikhehlana yena uzala uTatana. Ngoku singena kwinzala yendlu yasekunene kaNgcekula, uNtsikinyana uzele uMakhanda, uMakhanda wazala uNogemane kwiGreat House, kwiRight house wazala uThungana. Masiqale kwindlu enkulu, uNogemane uzele uGwadiso(Dumile), uGwadiso wazala uGodloza, uGodloza yena wazala uNtenteni, uNtenteni wazala uGobizithwana(uZwelidumile) waza ke yena uGobizithwana wazala uDumisani inkosi enkulu ephethe isizwe samaKhonjwayo ngoku. Kanti ke uThungana yena wobunene buka Makhanda uzele uSithelo, uSithelo wazala uPhonyela, uPhonyela wazala uMakhizinyani, uMakhizinyani yena wazala uHlathikhulu, uHlathikhulu yena uzala uThulani.
EzamaMpondomise
- Jola – Mphankomo, Jolinkomo, Phahlo, Qengeba, Mthwakazi, Sabe, Ndleb’endlovu, Mzi welanga. Somarhwarhwa, Ngwanya, Somadolo, Zwelibanzi, Marholisa, Nomakhala, Njuza, Sthukuthezi, sithandwa mhla kukubi, hoshode, hakaha, mfaz’ obele ‘nye omabele made, oncancisa naphesheya komlambo. Yeyesa, Chirwa, Lembethe, Mgema, Mfaz’obelelide, Gcuma, Ndzabela, Thole lenkwakha, Isibhekubhu esibhebhesha sakulo Yokazi. EsiMpondo zisibhebhelele Ngubholokodl’uphila kuzenzela Mayaba, Ngubo ayinxitywa, Mbarha, Bhukhana, Hobo, Zwelibanzi, Zanemvula, Vambane, Ithole lomthwakazi, Mqeke, thayithayi kade bemthibela, mpumlo engqongqosholo njengengulube, ubholokodlela kuphila kuzenzela
- Debeza – OoJebe, Nonyanya, Nongoqo, Mbeka, Ntshiyini Bathi uqumbile, Khonkcoshe Mbokodo engava mkwetsho, Xwebisa, Nomanjiya, Mgod’ongeva mkhwitsho, Shleka nanja, Longw’elingacholwa nangabafazi. (ubuKumkani bamaMpondomise bulapha, kummandla wase Tsolo, Qumbu & Mthatha)
- AmaQadi – Dosini, Ngwenya, Ngcwina
- AmaMpinga – Senzwa, Mawawa, Wawuzile, Bholokoqoshe, Ntoyomntwana ingaphuma uboya ilingene abadala, ingaxhonywa exhantini seyiyeyezinja (ooMpinga ngamaMpondomise uMpinga uzalwa nguNtose)
- AmaMpehle – Vengwa, Dikana, Cabashe, Nohushe
- Skhomo – Umntu womlambo,Tshangisa, Mhlatyana, Rhudulu, uNxub’ongafiyo ofa ngokuvuthelwa, Mngwevu, Jola, Manz’amnyama, Qengebe, Mhaga, Oshode, uNjanye, uNcuku, Zitha, Ngcengane, Bodlinyama, Nonkasa, Ufak’inyama emlanjeni iphum’ivuthiwe, uWashota, intonga yokugqugqisa amankazana phezu komlanjana. Njuza, Nabela Mntwini, Gaduka, Mduma, Zulu khaya labangcwele, Mngwevu, Mpondomise, Ath’amanyamadoda ebal’inkomo abe yena ebal’inkwenkwezi. Isilo somlambo apho zihlelikhona ingwevu zethu ziphulula uswazi lokuqeqesha oomakoti zibafundisa ukuhlonipha ikhaya. Omathandwa mhla kukubi, Hlakanakwena!
- Gxarha -Cwerha, Vambane, Mahlahla, Mlawu, Potwana
- AmaNgxabane
- OoNgcitshana
- OoNxotha
- AmaQadi – Dosini, Mqadi, Ngqwili, Nondlobe,Ngcwina, Ngwenya
- OoGcanga
- OoDosini
- Nxuba – Mduma, Rhudulu, Mngcengane
- AmaNgwevu
- OoQhinebe – Gqugqugqu, Zithonga-zithathu, Haha, Njemnyama, Nondela, Phazima, Mpondomise, Mlunjwa, Phalela, Mkhomanzi, Duka namahlathi, Umth’ omde owavelela eHoyita!
- OoMhaga – (noSabe, Amawel’ukuzana, uQwetha noGqubushe)
- OoMabhengu
- OoMnjuza
- OoBhukwana – ooMbara, Mtshobo, Phaphulengonyama, Into ezingaphathwa mntu ngoba zizinkosi ngokwazo
- OoZongozi – ooSenzela ooPhondo liyagexeza (bazalwa nguNtose kaCirha ikumkani yamaMpondomise, hayi lo wamaXhosa)
- OoNdobe
- OoFola
- OoNxasana – NguSikonza, uNxasana, uTotoba, uDunjane, uMalilelwaziintombi zithi ndizeke, adinamama andinatata, uBhili, uMagazo, uLunguza, gastyeketye umbona obomvu othandwa ngabantwana
- OoNqana
- OoDedeza
- OoKrancolo
- Magoba – ooNziphazi,
- Mpehle
- Skhoji – (Inzala ka William Saunders wase Scotland)
AmaMbo/ AmaMfengu (aquka amanye kumaHlubi, amaBhele, amaZizi, amaNgwane, etc.)
- Maduna – Gubevu, Nokhala
- Nkomo – Mntungwa, Khumalo
- Nkwali (Mfengu/Hlubi) – Bhukula, Mkhwanazi, Nkwali ye Nkosi
- Tolo – AmaTolo akwaNongwandla,Tolo, Nongwandla, Mchenge, MaBhanekazi, Ngwenyankomo, Dlangamandla, Zulu, Masali, Mfingo, Amajubantlantsi, Vumba lempongo liyanuka, Nozinja Ziyakhonkotha kuba zithi: Hawu! Hawu! Hawu! Xa zibon’ umnt’ ozayo, Nozinja ziyaqhingana kanti zenz’ umntwana, Umlamb’ awuwelwa uwelwa ziinkonjane kuphela zona zimaphiko made, Nkomo zikaGaxaza, Oonkuni azothiwa kuba zithezwe yinkosazana, Bona babasa amadaka eenkomo zabo, Izinto ezifuye inkomo zafuya negusha nehashe.
- Dlamini (Zizi) – Zizi, Jama kaSjadu, Mabetshe, Bhanise, Ngxib’inoboya, Fakade, khatsini, mtikitiki, nomana ndab’azithethwa intsuku ngentsuku,bhengu, nonyathi
- Shweme – Gqagqane, Limakhwe, Zilamkhonto, Mfene, Hlathi, Jambase, Ngangamsholo Ngcebetsha, Malilelwa zintombi
- Ndlangisa – Thole, Gqagqane, Mcaca, Buzini, Welane, Ndlangisa, Nkonjane, Mfingo, Thombeni, Mzimshe, Lwandl aluwelwa, luwelwa ziNkonjane zona ma phiko made, uMpundeshe, uKhweleta, uDuma
- Jama – Sijadu, Fakade, Njokweni, Ngxilinoboya, Dlamini, Zizi
- Miya – Gcwanini, Sibewu, Sijekula, Salakulandelwa
- Khumalo – Mntungwa, Okhatshwe ngezind’izinyawo, Nangezimfushanyana, UMkhatshwa wawoZimangele, Mbulaz’omnyama, Abathi bedl’umuntu, Bebe bemyenga ngendaba. Abadl’izimf’ezimbili, Ikhambi laphuma lilinye. Lobengula kaMzilikazi, UMzilikazi kaMashobana, Shobana noGasa kaZikode, Zikode kaMkhatshwa. Mabaso owabas’entabeni, Kwadliwa ilanga lishona Bantungw’abancwaba! Zindlovu ezibantu, Zindlovu ezimacocombela. Nina bakwaMawela, Owawel’iZambezi ngezikhali. Nina bakaNkomo zavul’inqaba. Zavul’inqaba ngezimpondo, KwelaseNgome. UNkone evele ngobus’ emdibini, Nina enal’ukudl’umlenze KwaBulawayo! Mantungwa aluhlaza! Mantungw’amahle! Bantwana benkosi, Nina bakwaNtokela! Inkubele abayihlabe ngamanxeba, Abamkhule ngezinyawo ezimfushanyana, Nezimaqhukulwana. Inyang’ abathe beth’ ifil’uZulu, Kanti isiyetheswe, Yetheswe ngoNyakana ka Mpeyana. UBando abalubande balushiy’ uZulu. UNyama yentini yawo Zimangele. UNkomo zavul’inqaba ngezimpondo, Ngoba zavul’iNgome zahamba. UNtshwintshwintshwi kaNoyanda noNdaba. Ndabezitha!
- Nozulu, Thukela, Mchumane, Mbanguba, Kheswa, Mpangazitha, Macocobela yena onempundu ezincinci ezifuna uncanyiswa, Qhudeni, Mvelase, Mathibane, Ngoza, Sonyangashe, Makhonz’ egoduka, Mfazi uncancisa usana ngebele elinye, Thukela umlambo ongawelwayo uwelwa ziinkonjane zodwa, zona zidlisela ngamaphiko
- Ndlela – uNdlela, uMatyeni, uNongobe, isilila gazi njengoba abanye belila iinyembezi, bakhama indoba yanyela emphandeni, amaNala amnandi njengebele likabelenyane, bhekuza enkundleni kwadadeboyise umNtambose
- AmaBhele – (asuka kwintaba yeLenge, baqhekeke kathathu kuMaliwa, Donga nakuSiphahla-phahla,uDonga noSiphahla-phahla bangenela kumaZulu babangabakwaNtuli,uMaliwa weza kwaGcaleka,uMabandla wehlela kwaGcaleka,uMabandla waya kwaRharhabe,Bhunta uGatsheni/Gatyeni uzalwa nguNdlovu kaMasoka(Masombuka))
- Gatyeni – Mamali,ndondela,nkomo zibomvu,nywabe, indoda uyivumi nepokoto, ocubungu)
- Mbanjwa
- Ndlovu – Mntungwa Gengesi Malunga Mancoba (zidlekhaya ngokuswela umalusi)
- Skhosana – Skhosana, Novaphi, Mntungwa, Ntuthwana, msikamhlanga, uNtuthu uyeaqhuma zonke izizwe zabikelana zathi ngabakwaSkhosana. Dung
- Xolo – Dunywa, Nzimakhwe, Thuse, Ntshuntshe, Manci, Zotsho
- Zulu – Ntombhela, Mahlahlula emaduneni, Tshaka
Hlubi, Bhungane, Bhungane kaNsele, Zikode!Bhungane wenza ngakuningi, Makhulukhulu, Umkhulu Nkulunkulu kodwa awunganga Bhungane, UNkulunkulu uziqu zintathu, kodwa uBhungane uziqu zingamakhulukhulu, Mthimkhulu, Mashiya amahle, amade anjenge nyamazane, Mafuz’ afulele njengelifu lemvula, mashubel’esavela. S’goloza esimehlo abomvu esibheka umuntu kubengathi siyamujamela, Ndlubu ezamila ebubini bamadoda, Ndlubu ezamila emthondweni (kwasothondose)
Nina enindlebe zikhanya iLanga, Nina enindlebe zinhle zombili, Nina bosiba olude olungakhothami ndlwaneni kodwa kwezinde luyakhothama, Nina omagawula imithi emincane emikhulu ivele iziwele
Mahlubi amahle, MaNgelengele amahle, Nina maHlubi anzipho zimnyama ngokuqhwayana
Mashwabade owashwabadela inkomo kanye nezimpondo zayo
- Rhadebe (Bhungane, Mthimkhulu, Ndlebentle’zombini, Makhulukhulu, Mafuz’ afulele njengelifu lemvula, Mashwabada owashwabadel’ inkomo nempondo zayo, Mbucwa, Zikode
- Dontsa – oNoDlidlu, oNoDlabathi, oSwahla, oMntungwa uNdukuMkhonto, uShembe, bath’ uDontsa akananyongo kant’ abay’bon’ uba igqunywe ngesbhadlalala so mhlehlo
- Nkwali (Mfengu/Hlubi) – Bhukula, Mkhwanazi, Nkwali ye Nkosi, Enyon’ engadliwa ngabafokazana idliwa ngamakhosi. Buz’ elikhul’ elagedl’ umhlanga, Kwavel’ amaBuz’ abuzwana. NgabakwaNongubo-ntloko. Abanye bazitetil’ abanye bazithwele. Inkwali yintak’ engcondo zibomvu Edla ikhethe lomfula (Nkwali uzala u Maphela no Mlabatheki , uMlabatheki azale u Bhukula)
- Kheswa – noZulu, Mpafane, Mchumane, Mpangazitha, Macocobela, Mbanguba, Thukela
- Zulu – OoZulu, Khalimeshe, Nofisa ongafi, ofa ngamaloyo. Mageba Ndabezitha , ooNombuso ooVebi ooWabane. Mafula ngesibumbu ngexa yokuswela ingobozi, Notibunwana etincane ngokwuswela tona, onato ufute kulo nyoko, Thole leSilo ngoba yiSilo ngokwaso…
- Wushe – ooMjoli, Phathwa, Wushe, Qubulashe, Mthsi owathsi ukuwa wabhekisa amasebe eThukela, Nonkasa, Mbedu, omaphungel’ esosini amakomitshi ekhona, masindza ngonwalu itizwana tisindza ngobulongwe, Godongwana kaMjoli ka Bekwa kaWushe ka Lufulwenja kaMageba.
- Mjoli – Qubulashe, Indlu kaSondzaba, Hlathi, Nonina, Mswanzeli, Nokholwa wokwakhe, Wabane, Maqholo, Mthi owathi ukuwa wabekisa amasebe eThukela, Nyawo, Danisa, Ntundzela, uMalandelwa zintombi zithi ndizeke, Babalo, mzimvubu, Izotshw’elihle, Uphika-nelanga, uNoma-ndzondzo, uMshwawu, uDlilanga, oBuso bumnyama ngathi sisonka sojiwe
- AmaChiya – ooGalweni, ooChiya wohlanga, Sodladla, Magangadz’ udonga kuvuleke indlela ,cwangu cwangu.
- AmaMpovane – Siwela, Vitsheka, Matalankosi, Songiwe, Nomlakalakane, Gubudza Nyamana
- AmaNqolo – amaNqolo, oaGaba kathsayithsi omahlambahlaletsheni ngenxa yokuswel’itawuli, abantu abangayekhathsi imbola ngoba bahleli bebahle, bakhi bexonya bangaleluki
- AmaNcwabe
- AmaJili – ooMaseng’ inkomo noba ilele ngenxayokuthsandza intusi
- Mweli (Jili, Msingawuthi, Ngqambela, Sibakhulu, Ntlangwini’s enebathat yaseMakhuzeni)
- AmaNdlangisa – Thole, Gqagqane, Buzini, Ndlangisa, Mzimshe, Lwandle
- AmaTshezi – Jalamba, Mqalungangenduku,
- AmaTolo – ooTolo, ooDlangamandla, Mchenge Mabhanekazi
- AmaJuta – OoJuta, Mencwa, Sjekula
- AmaGusha
- AmaNjilo – Manci, Mkhonde, iS’khonde esikrakrayo, iNdlovu esikwa ihambha, Vela bethetha, Njilo, Balisa, Debule, Msokweni, Silwa nenkunzi mbini, Kubhej’umsobomvu, Wabane, Tyani, Bhekiso, Ndlov’edli goduka, Mbali, Mdludla odludl’amthambek’ebhek’othukela, Qolo, Zotsho, Mabandla kamaqolo, Maqolo engqelezintabeni, Tshitshis’intaba, Mdludla ka Bekiso, Zinde Zinde, Zinemiqala engenamqala sisilima
- AmaKhambule – Khambule Mncube Mayela omalandelwa yintombi ithsi bhuti nditeke
- AmaMbotho – Juqu, Juleka, , Mlibati, Matala Nkosi, Sigwamba sentswangu, NgqizaZibutha kandaka-ndaka, Mbotho
- AmaDladla
- AmaBhele – Dlambulo, Khuboni, Qunta, Mafu, Langa, Mnomana, Mbutho, Ncwana, noNtanda kuphakanyiswa, Ulanga lokulunga, Umbutho, noMbikazi ngob’umnt’ogxathu akalahlwa, umafuza afulele njengelifu, Ndabezitha, uNtshangase, Madiba-ndlela. Iinto ezidiba de zidibe nendlela, Unontanda Usengel’abantwana xa likhithika, unosepha ayigijimi iyakhokhoba ukubhek’ eluqala, undamane, amyengane, amayekethe, Undlwana zinamaphela phez’ukwentab kalenge, othebul’ukunatha nje ngabendl’enkulu Umakhunga, unkilane, umabandla, uvaphi, Iintw’ezimpundu zinga zingongiwa, Amatya egoduka khon’ukuze angathinjwa lithambo lasemzin, nditsh’abaty’isikhwebu sakwamkhwekazi, kwaNoqambulo, Iintw’ezingawutyiyo umbilini wempahla, ezity’owenyamakazi yon’ihlal’emahlathini; Iinyath’ezasind’abazingeli sebezosele, Ingab’asilobhele elo, ngoba ibhele laphekwa nelitye lenyengane, lavuthwa ilitye, lasala ibhele lihleli, amaBhele izinto eziqhwanyaza ngemali. Zibunywana zibutshelezana zinga zingazingangiwa ngabakhwekazi, Bhedlana lase Lenge, amaBhele asicoco sinuka intsindwana amakrokrozela njengelifu lemvula, Mphemba abantu Bephemba ngamabele kanti abafokazana baphemba ngamaphepha, Silo sase Lenge ngwane yezixhobo zothukela, umthan’ ontyingantyingana omi phezu kwentaba, Inyathi eyasinda abazingeli sebeyosele izinto ezingawudliyo umbilini wenkomo,zidla owenyamakazi
- AmaGamedze – Gamedze, Mntimande, Bhambolunye tingaba mbini tifute ekhaya kulonyoko
- AmaHlubi – (hayi isizwe samaHlubi kaLangalibalile, kodwa itibonga nabantu ababesuka kwisizwe samaHlubi)umzekelo ooRhadebe – Mafuz’ afulele njengefu lemvula! Mashwabada, owashwabadel’ inkomo kanye nempondotayo!
- AmaDlamini – (hayi isizwe samaDlamini, kodwa abanye abantu bakwaDlamini ngesiduko)
- AbakwaMasoka
- AmaXesibe – (hayi abantu besizwe samaXesibe kaXesibe wakuloMpondo noMpondomise, kodwa kukhona abantu abangena phasi kukaMadzikane bamaXesibe) oo Ncosa ooBhuku Sinqashe Nkamangane Mfazi webelelide elancelisa ingane phesheya komfula uMganu Sabela wabizwa emazibukweni Xesibe
- AmaBhovu – ooDumela oMvaw’bhekwa ubhekwa abawatiyo ooGxumisa
- AmaNguse – ooFola Fakade Mabembe khabekhulu Fol’odlilaxa Nguse Ngubezizwe unyawunyawu
- AmaGebashe –
- AmaDzana – OoDzana oKhatsini omncwabe omfupi
- Sinama – Rhadu, Mjoli, Somadoda, Fikeni, Nhlumayo, Gcuma, Malandelwa yintombi ithi ndizeke noba kungesipha samazimba, Iintombi ezinamadhusu amhlophe ngathi zihlamba ngobisi, Wulawula mathole endlovu
AmaXesibe
- Xesibe – Nxanda kaXesibe, Mnune Mkhuma, Nondzaba, Mbathane, Nondize, Bhelesi, Matshaya ngenqaw’ende abanye betshaya ngezimfutshane, Nxele, Bhimbi, Khandanyawana, Mayitshin’eyibheka njengomntwana, Mantsaka, Mganu. Nondzaba, Mbathane, Tshomela ka Matsho
- Qwathi – Dikela, Noni, Noqaz’ indlela. Iinkomo zikaXesibe, zikaJojo, zikaMtshutshumbe, ogqaz’indlel’ebhek’ebuNguni. KumaQwathi kukho amaDikela, amaTshaba, ooSdindi, ooBhlangwe, ooBhose, amaNzolo, imiNcayi, amaNtondo, amaKhombayo, ooMkhondweni, amaVumbe, ooKhebesi, amaBangula, amaDumba, ooMhotho, ooCakeni, ooBhabha, amaMvala, amaDabisa, ooS’ximba, etc.
- Mambi – Nxontsa ka Xesibe, uBhulingwe kuvele imamba, uNtabazikude zikuMganu, Mntshontsho, uSabela uyabizwa emazibukweni)
- Matshaya – Mbathane


text:
Imibuzo Evela Kubafundi
Ngaba amava kaDavide akwiNdumiso 37:25 namazwi kaYesu akuMateyu 6:33 athetha ukuba uYehova akasoze amvumele umKristu ukuba aswele ukutya?
UDavide wathi “andikaboni nabani na olilungisa eshiywe ngokupheleleyo, nenzala yakhe ifuna isonka.” Wawathetha la mazwi ngokusuka kumava akhe. Wayesazi ukuba uThixo uhlala esikhathalele. (INdu. 37:25) Noko ke, amazwi kaDavide akathethi kuthi akukho mkhonzi wakha wahlupheka okanye oya kuze ahlupheke.
Ngamanye amaxesha, noDavide wayekhe atsale nzima. Yakha yenzeka loo nto xa wayebaleka uSawule. UDavide wayengenakutya kwaneleyo, waza wacelela yena nabo wayehamba nabo isonka. (1 Sam. 21:1-6) Ngelo xesha, uDavide ‘wayefuna isonka.’ Sekunjalo, wayesazi ukuba uYehova akamlahlanga. Inyaniso kukuba, akukho ndawo ethi uDavide kwafuneka ade abe ngumngqibi ukuze afumane ukutya.
KuMateyu 6:33, uYesu usiqinisekisa ngelithi uThixo uya kubanika izinto abazidingayo abakhonzi bakhe abathembekileyo ababeka uBukumkani kwindawo yokuqala ebomini. Wathi, “Qhubekani, ke ngoko, nifuna kuqala ubukumkani nobulungisa bakhe, yaye zonke ezinye izinto [kuquka ukutya, isiselo, nempahla] ziya kongezelelwa kuni.” Noko ke, uYesu waphinda wathi, ngenxa yentshutshiso ‘abazalwana’ bakhe banokuthwaxwa yindlala. (Mat. 25:35, 37, 40) Yakha yamfikela nompostile uPawulos. Ngamanye amaxesha wayethwaxwa liphango nonxano.—2 Kor. 11:27.
UYehova usixelela ukuba siya kutshutshiswa ngeendlela ezahlukahlukeneyo. Unokusivumela ukuba siswele njengoko simncedisa ekuphenduleni izimangalo zikaMtyholi. (Yobhi 2:3-5) Ngokomzekelo, amany’ amaKristu, njengalawo ayevalelwe kwiinkampu zoxinaniso zamaNazi, azibhaqa esengxakini ngenxa yentshutshiso. Ukuvinjwa ukutya yenye yeenkohlakalo ezazisenziwa ukuzama ukwaphula ingqibelelo yamaNgqina. AmaNgqina athembekileyo ahlala ethobela uYehova; ibe naye zange awalahle. Wawavumela ukuba alingwe, njengoko evumela onke amaKristu ukuba alingwe ngeendlela ezahlukeneyo. Noko ke, uYehova uyabaxhasa bonke abo basokola ngenxa yegama lakhe. (1 Kor. 10:13) Masihlale siwakhumbula amazwi akwabaseFilipi 1:29: “Nanikwa ilungelo ngenxa kaKristu, kungekuphela nje lokuba nikholwe kuye, kodwa nelokuba nibandezeleke ngenxa yakhe.”
UYehova uthembisa ukuba uya kuhlala engakubakhonzi bakhe. Ngokomzekelo, uIsaya 54:17 uthi: “Nasiphi na isixhobo esiya kuyilwa nxamnye nawe asiyi kuphumelela.” Esi sithembiso nezinye ezifana naso ziqinisekisa ukuba uThixo uya kuhlala ebakhusela abantu bakhe njengeqela. Nakuba kunjalo, umKristu unokuvavanywa de kuse ekufeni.


text:
IMBONISELO (YOKUFUNDISA) JULAYI 2013
Le nkupho isinceda sicacelwe ngakumbi kwindlela esiluqonda ngayo ubalo maxesha lweziganeko ezichazwe kwisiprofeto sikaYesu ize isicacisele ngekhoboka elithembekileyo neliyingqondi.
“Sixelele, Ziya Kubakho Nini Na Ezi Zinto?”
Yiyiphi indlela entsha esiluqonda ngayo ubalo maxesha lweziganeko ezichazwe kwisiprofeto sikaYesu esikuMateyu isahluko 24 ne-25?
“Khangelani! Ndinani Yonke Imihla”
Umzekeliso kaYesu wengqolowa nokhula uthetha ngexesha lokuhlwayela, ukukhula nokuvuna. Yiyiphi indlela entsha esiliqonda ngayo ixesha lesivuno?
Ukondla Abaninzi Ngezandla Zabambalwa
Yiyiphi indlela uYesu awayisebenzisayo ukondla amabandla enkulungwane yokuqala ngokomoya? Ngaba le yindlela esetyenziswayo namhlanje?
“Ngubani Ngokwenene Olikhoboka Elithembekileyo Neliyingqondi?”
Eli nqaku lisinceda siliqonde kakuhle ikhoboka elithembekileyo neliyingqondi. Funda ngendlela esixhomekeke ngayo kweli jelo.
Ilungu Elitsha LeQumrhu Elilawulayo LamaNgqina KaYehova
NgoSeptemba 1, 2012, uMark Sanderson waqalisa ukukhonza njengelungu leQumrhu Elilawulayo lamaNgqina kaYehova.
Ukuzimisela Ukukhonza UYehova, Naphi Na
Funda indlela esinye isibini saseNetherlands esafunda ngayo ukuthembela ngokupheleleyo kuYehova ngaphezu nje kweengxaki nokutshintsha kweemeko.
“Khawujonge Lo Mfanekiso!”
Imifanekiso neefoto yenzelwa ukusinceda sicingisise yaye sichukumiseke koko sikufundayo. Inokukunceda njani le mifanekiso ibukekayo?


text:
ISIHLOMELO
ISidlo SeNkosi Sangokuhlwa—Isikhumbuzo Esimzukisayo UThixo
AMAKRISTU ayalelwa ukuba enze iSikhumbuzo sokufa kukaKristu. Esi sikhumbuzo sikwabizwa ngokuba ‘sisidlo seNkosi sangokuhlwa.’ (1 Korinte 11:20) Sibaluleke ngantoni? Simele senziwe nini yaye njani?
UYesu Kristu wasenza esi sikhumbuzo ngobusuku bePasika yamaYuda ngowama-33 C.E. IPasika yayibakho kanye ngonyaka ngosuku lwe-14 lwenyanga yamaYuda enguNisan. Ukuze akwazi ukubala ukufikelela kolo suku, kubonakala ukuba amaYuda ayelinda ixesha lasentwasahlobo (kumantla eikhweyitha) xa imini ineeyure ezili-12 nobusuku buneeyure ezili-12. Ukuthwasa kwenyanga okokuqala ukususela ngelo xesha, kwakugqalwa njengokuqala kukaNisan. IPasika yayiba kwiintsuku ezili-14 kamva, emva kokutshona kwelanga.
UYesu wayibhiyozela iPasika kunye nabapostile bakhe, wandulula uYudas Skariyoti, waza emva koko waqalisa iSidlo SeNkosi Sangokuhlwa. Esi sidlo sathabatha indawo yePasika yamaYuda, ngoko sifanele senziwe kanye ngonyaka.
Incwadi yeVangeli kaMateyu ithi: “UYesu wathabatha isonka waza, emva kokucela intsikelelo, wasiqhekeza, wanika abafundi, wathi: ‘Thabathani, nidle. Oku kuthetha umzimba wam.’ Wathabatha nendebe waza, akuba ebulele, wayinika bona, esithi: ‘Selani kuyo, nonke; kuba oku kuthetha “igazi lam lomnqophiso,” eliza kuphalala ngenxa yabaninzi ukuze kuxolelwe izono.’”—Mateyu 26:26-28.
Abanye bakholelwa ukuba uYesu wajika isonka saba yinyama yakhe newayini yaba ligazi lakhe. Kodwa umzimba kaYesu wenyama wawuphelele ngexesha lokubanika kwakhe isonka. Ngaba ngokwenene abapostile bakaYesu badla inyama yakhe yokoqobo baza basela igazi lakhe? Akunjalo, kuba ukudla inyama yomntu kuchasene nomthetho kaThixo. (Genesis 9:3, 4; Levitikus 17:10) Kwincwadi kaLuka 22:20 uYesu wathi: “Le ndebe ithetha umnqophiso omtsha ongegazi lam, eliza kuphalala ngenxa yenu.” Ngaba loo ndebe yaba ‘ngumnqophiso omtsha’ ngokoqobo? Bekungenakwenzeka oko, ekubeni umnqophiso usisivumelwano, kungekhona into enokuphatheka.
Ngoko, isonka newayini ziyimifuziselo kuphela. Isonka sifuzisela umzimba ogqibeleleyo kaKristu. UYesu wasebenzisa isonka esasisele kwisidlo sePasika. Eso sonka sasingenalo igwele. (Eksodus 12:8) IBhayibhile idla ngokubhekisela kwigwele njengomfuziselo wesono okanye ukonakala. Ngoko isonka sifanekisela umzimba ogqibeleleyo awanikela ngawo uYesu. Wawungenasono.—Mateyu 16:11, 12; 1 Korinte 5:6, 7; 1 Petros 2:22; 1 Yohane 2:1, 2.
Iwayini ebomvu ifanekisela igazi likaYesu. Lelo gazi elawenza wasebenza umnqophiso omtsha. UYesu wathi igazi lakhe laphalala ukuze “kuxolelwe izono.” Ngoko abantu banako ukugqalwa njengabahlambulukileyo nguThixo baze babe yinxalenye yomnqophiso omtsha kaYehova. (Hebhere 9:14; 10:16, 17) Lo mnqophiso, okanye isivumelwano, uvule indlela yokuba amaKristu athembekileyo ali-144 000 akwazi ukuya ezulwini. Apho aza kukhonza njengookumkani nababingeleli ukuze kusikelelwe lonke uluntu.—Genesis 22:18; Yeremiya 31:31-33; 1 Petros 2:9; ISityhilelo 5:9, 10; 14:1-3.
Ngoobani abafanele bathabathe kule mifuziselo yeSikhumbuzo? Kucacile ukuba, ngabo basemnqophisweni omtsha kuphela—oko kukuthi, ngabo banethemba lokuya ezulwini—abafanele bathabathe isonka newayini. Umoya oyingcwele kaThixo uyabaqinisekisa ukuba baye bakhethwa ukuze babe ngookumkani basezulwini. (Roma 8:16) Kwakhona basemnqophisweni woBukumkani kunye noYesu.—Luka 22:29.
Kuthekani ngabo banethemba lokuphila ngonaphakade kwiParadesi esemhlabeni? Bathobela umyalelo kaYesu ngokuthi babekho kwiSidlo SeNkosi Sangokuhlwa, kodwa bona abathabathi kwimifuziselo, kunoko bangababukeli kuphela. Kanye ngonyaka emva kokutshona kwelanga ngoNisan 14, amaNgqina kaYehova aba neSidlo SeNkosi Sangokuhlwa. Nangona bengamawaka ambalwa kuphela ehlabathini lonke abazibanga benethemba lasezulwini, esi Sikhumbuzo sixabisekile kuwo onke amaKristu. Sisihlandlo sokuba onke acingisise ngothando olubalaseleyo lukaYehova uThixo noYesu Kristu.—Yohane 3:16.


text:
UVUKANI! MEYI 2015
Ithemba Kumahlwempu Nabangenamakhaya
IBhayibhile ayisibonisi indlela abanokuncedwa ngayo nje kuphela abantu abangamahlwempu nabangenamakhaya, kodwa isichazela ngexesha apho ezi zinto ziza kupheliswa.
Makhe Sithethe NgeAsia
Ziziphi iingxaki ezithwaxa abemi baseAsia mayela nokubafundisa nokubakhusela? Ngaba iBhayibhile ingabanceda?
Ithemba Kumahlwempu Nabangenamakhaya
Amacebiso aseBhayibhileni angakunceda kwezoqoqosho nangokweemvakalelo.
Ukufundisa Abantwana Ukuba Bathobele
Ngaba wena nomntwana wakho nisoloko nisedabini, kwaye kubonakala ngathi nguye osoloko ephumelela? Amacebiso amahlanu anokuba luncedo.
“UThixo Uyasithuthuzela”
Amaxhoba amathathu awayevingcelwe kwisikolo saseBeslan ngo-2004 abalisa ngendlela aye asinda ngayo.
Ual-Khwarizmi
Kuthiwa lo mArabhu owayephila ngenkulungwane yesibhozo wasungula “[Esona] sixhobo sezibalo sakhe sabaluleka kwezakha zakho.”
Ubundlobongela
UThixo ubujonga njani ubundlobongela? Ngaba abantu abanobundlobongela banokutshintsha?
Ukukhanyisa KweBobtail Squid YaseHawaii
Esi silwanyana asikhanyiseli ukuze sibone kodwa ukuze singabonwa.
Izinto Ezingakumbi Ezifumaneka Kwi-intanethi
Yintoni Eyenzekayo EHolweni YoBukumkani?
Khawukhe ungene ngaphakathi.
Ukuthi Ndiyacela Nokuthi Enkosi
USihle ufumanisa ukuba ukusebenzisa la magama kwenza umahluko.


text:
IBALI LOBOMI
UYehova Undenze Ndaphumelela Ekumkhonzeni
Ndalixelela ipolisa ukuba ndandikhe ndavalelwa ngenxa yokungafuni ukulwa. Ndalibuza ukuba, “Nifuna ndiphindele?” Kwakukokwesibini kusithiwa mandiye eMkhosini waseMerika.
NDAZALWA ngo-1926 eCrooksville, eseOhio, eMerika. Umama notata babengakhonzi, kodwa babesithi kum nabantwana basekhaya abasixhenxe masiye ecaweni. NdandingumWisile. Xa ndandina-14, umfundisi wandipha ibhaso ngenxa yokuba ndaya ecaweni unyaka waphela.
Malunga nelo xesha, ummelwane wethu uMargaret Walker oliNgqina likaYehova wamane esiza ekhaya eze kuncokola nomama ngeBhayibhile. Ngeny’ imini, ndathi makhe ndihlale nabo. Umama wayecinga ukuba ndiza kubaphazamisa, ngoko wathi mandiphume. Kodwa ndaqhubeka ndizama iindlela zokubamamela. Ekuhambeni kwexesha, uMargaret wandibuza, “Uyalazi igama likaThixo?” Ndathi, “Akukho mntu ungalaziyo—nguThixo.” Wathi, “Yiza neBhayibhile yakho, ujonge iNdumiso 83:18.” Ndayijonga, ndaza ndabona ukuba igama likaThixo nguYehova. Ndabaleka ndayokuthi kwiitshomi zam, “Xa nigodukile nize nijonge iNdumiso 83:18 eBhayibhileni, niza kubona ukuba ngubani igama likaThixo.” Hayi ke, ndaqala ngoko ukushumayela.
Ndaqhutyelwa isifundo seBhayibhile ndaza ndabhaptizwa ngo-1941. Ngokukhawuleza emva koko, ndamiselwa njengomqhubi wesifundo sencwadi sebandla. Ndakhuthaza umama nabantwana basekhaya ukuba baye esifundweni, ibe baya. Kodwa utata yena wayengenamdla.
UKUCHASWA EKHAYA
Ndanikwa iimbopheleleko ezingakumbi ebandleni, ibe ndaqokelela neencwadi ezininzi zamaNgqina kaYehova. Ngeny’ imini utata wakhomba iincwadi zam wathi: “Uyabona yonke le mfungumfungu? Ndifuna iphume apha kwam, ibe nawe ungayilandela.” Ndemka ekhaya ndaya kuhlala kufutshane naseZanesville, eOhio, kodwa ndandimane ndigoduka ukuze ndikhuthaze intsapho yasekhaya.
Utata wazama ukuyekisa umama ukuya kwiintlanganiso. Wayemane esithi xa esendleleni eya ezintlanganisweni, amleqe amtsalele endlwini. Kodwa umama wayevele abaleke aphume ngomnye umnyango aqhubeke nendlela yakhe. Ndathi kumama: “Ungakhathazeki. Uza kude adinwe kukuleqa.” Ekuhambeni kwexesha, nyhani utata wadinwa, waza waya ngokukhululekileyo kwiintlanganiso.
Xa kwasekwa iSikolo SoBulungiseleli Sobuthixo ngo-1943, ndaqalisa ukunikela iintetho ebandleni. Iziluleko endandizifumana emva kwentetho nganye zandinceda ndaphucula.
UKUNGATHATHI CALA EMFAZWENI
Ebudeni beMfazwe Yehlabathi II ngo-1944, kwathiwa mandiye emkhosini. Ndaya kuxilongwa kwinkampu yamajoni iFort Hayes eseColumbus, eOhio ndaza ndagcwalisa iifomu. Ndabaxelela abaphathi ukuba andizukuba lijoni. Bandiyeka ndagoduka. Kodwa kwiintsuku ezimbalwa, kwafika ipolisa kum lathi, “Corwin Robison ndize kukubamba.”
Kwiiveki ezimbini kamva enkundleni yamatyala, ijaji yathi: “Ukuba bekusiya ngam, ngendikunika isigwebo sobomi. Ikho into ofuna ukuyithetha?” Ndathi: “Mhlekazi, bekumele ukuba ndijongwa njengomfundisi. Yonke iminyango yale mizi yipulpiti yam, ibe ndishumayele iindaba ezilungileyo zoBukumkani kubantu abaninzi.” Ijaji yathi kubagwebi: “Apha anizanga kugqiba enoba lo mfana ngumfundisi okanye akanguye. Nilapha ukuze nigqibe ukuba uyile na emkhosini okanye akayanga.” Kungekapheli nesiqingatha seyure, abagwebi bandifumanisa ndinetyala. Ndagwetywa iminyaka emihlanu kwintolongo yaseAshland, eKentucky.
UYEHOVA UNDIKHUSELA ENTOLONGWENI
Kwiiveki ezimbini zokuqala ndasiwa kwintolongo yaseColumbus, eOhio, ibe kusuku lokuqala ndahlala esiseleni sam. Ndathandaza kuYehova ndathi: “Andinako ukuhlala esiseleni iminyaka emihlanu. Andazi ukuba mandithini.”
Ngosuku olulandelayo, oonogada bandikhupha. Ndasondela kwelinye ibanjwa elinezoso, ibe sama sikrobe ngefestile. Landibuza lathi, “Ubanjelwe ntoni Kwedini?” Ndathi, “NdiliNgqina likaYehova.” Lathi, “Uthini? Ngoku ufunan’ apha?” Ndathi, “AmaNgqina kaYehova awayi emfazweni aze abulale abantu.” Lathi, “Ubanjelwe ukungabulali bantu. Abanye babanjelwe ukubulala abantu. Inengqondo ke loo nto?” Ndathi, “Hayi, ayinangqondo.”
Emva koko lathi, “Ndandivalelwe kwenye intolongo iminyaka eyi-15, ibe ndandizifunda iincwadi zenu.” Ndakukuva oku, ndathandaza ndathi, “Yehova ndincede wenze le ndoda ibe secaleni lam.” Kanye ngelo xesha, eli banjwa linguPaul lathi: “Ukuba kukho nabani na okuhluphayo, uzundixelele. Ndiza kumlungisa.” Ngoko ngoxa ndandilapho, akukho nokuba libe linye ibanjwa elandihluphayo kuwo onke lawo ayi-50 ayelapho.
Xa ndasiwa kwintolongo eseAshland, ndadibana nabazalwana abaqolileyo ababevalelwe apho. Bandinceda mna kunye nabanye sahlala sisondele kuYehova. Babesabela ukuba senze ufundo lweBhayibhile lweveki neveki, ibe sasilungiselela imibuzo neempendulo zeentlanganiso esasizibiza ngokuba ziiBible Bees. Sasikwisisele esikhulu esasineebhedi emacaleni. Omnye umzalwana wayesabela intsimi. Wayedla ngokuthi kum: “Robison, wena jongana nale bhedi kunye naleya. Nabani na okwezo bhedi yintsimi yakho. Uze uqiniseke ukuba uyamshumayeza engekahambi.” Wawulungelelaniswe ngolo hlobo umsebenzi wethu wokushumayela.
UKUPHUMA KWAM ENTOLONGWENI
Yaphela iMfazwe Yehlabathi II ngo-1945, kodwa ndaqhubeka ndihleli entolongweni okwexeshana emva koko. Ndandinexhala ngentsapho yasekhaya kuba utata wayethe, “Ukuba nje kungangabikho wena, ndingakwazi ukubalungisa abanye aba.” Ukuphuma kwam, ndothuka kakhulu. Abasixhenxe ekhaya babesiya ezintlanganisweni, ibe omnye woodadewethu wayebhaptiziwe, nangona utata wayechasa.
Xa kwaqalisa iMfazwe yaseKorea ngo-1950, kwaphinda kwathiwa mandiye emkhosini.Ndasiwa eFort Hayes kwakhona. Emva kokuba ndihloliwe, kwathiwa ndipasile. Ndathi, “Kulungile, kodwa andiyi emkhosini.” Ndacaphula eyesi-2 kuTimoti 2:3 ndaza ndathi, “Sele ndilijoni likaKristu.” Kwathuleka ixesha elide, kwaza kwathiwa, “Ungahamba.”
Kungekudala emva koko, ndaya kwintlanganiso yabafuna ukuya eBheteli, endibanweni eyayiseCincinnati, eOhio. UMzalwana uMilton Henschel wasixelela ukuba kukho indingeko eBheteli yabazalwana abafuna ukusebenzela uBukumkani. Ndafaka isicelo sokuya eBheteli, ibe samkelwa. Ndaqalisa ukukhonza eBrooklyn ngoAgasti 1954, ibe ndiseseBheteli nangoku.
Bendisoloko ndinomsebenzi omninzi eBheteli. Kangangeminyaka bendisebenza kwizixhobo zokubilisa amanzi ezikwisebe lokuprinta nezikwizakhiwo zeofisi, ndisebenza ngoomatshini nangezitshixo. Ndasebenza nakwiiHolo zeNdibano eziseNew York.
Ndiyazithanda iinkqubo zentsapho yaseBheteli ezinjengetekisi yosuku ekuseni, iSifundo seMboniselo, nokuya entsimini nebandla. Nyhani ke, ezi zizinto ezimele ukuba zenziwa rhoqo yiyo nayiphi na intsapho yamaNgqina kaYehova. Xa abazali nabantwana beyiqhuba kunye itekisi yosuku, belwenza rhoqo uNqulo Lwentsapho, babe nenxaxheba ezintlanganisweni, baze bakukhuthalele ukushumayela, bonke entsatsheni bangahlala besondele kuYehova.
Ndiye ndafumana abahlobo abaninzi eBheteli nasebandleni. Abanye babengabathanjiswa ibe sele besezulwini. Abanye babengathanjiswanga. Kodwa bonke abakhonzi bakaYehova abafezekanga, kuquka nabaseBheteli. Ukuba ndixabene nomzalwana ndisoloko ndizama ukuyilungisa loo nto. Ndiye ndicinge ngoMateyu 5:23, 24, obonisa indlela esifanele sizilungise ngayo iingxabano. Akukho lula ukuthi “Ndicela uxolo,” kodwa ke iingxabano ezininzi zilungiswa njalo.
IMIPHUMO EMIHLE YENKONZO YAM
Ngoku sele kunzima ukushumayela kwindlu ngendlu ngenxa yokwaluphala, kodwa andikancami. Ndiye ndazama ukufunda isiTshayina, ibe ndiyakuvuyela ukushumayela kumaTshayina endidibana nawo esitratweni. Ngezinye iintsasa ndiye ndihambise iimagazini eziyi-30 okanye eziyi-40.
Ndinalo nebuyelo eTshayina! Ngenye imini, enye intombazana yandincumela njengoko yayihambisa amaphepha entengiso yeziqhamo. Nam ndayincumela ndaza ndayinika iMboniselo noVukani! wesiTshayina. Yazithatha yaza yathi igama layo nguKatie. Emva koko, qho xa indibona, yayisiza ize kuthetha nam. Ndayifundisa amagama eziqhamo nemifuno ngesiNgesi. Ndayincokolela nangeBhayibhile, ndaza ndayinika nencwadi ethi Okufundiswa YiBhayibhile. Kodwa emva kweeveki yanyamalala.
Kwiinyanga kamva, ndanika enye intombazana iimagazini ngoxa yayihambisa amaphepha entengiso, ibe yazamkela. Kwiveki elandelayo, yandinika ifowuni yathi, “Thetha noTshayina.” Ndathi, “Andazi mntu eTshayina.” Kodwa yandicenga, ngoko ndayithatha ifowuni ndaza ndathi, “Molo, nguRobison lo.” Ilizwi kweliny’ icala lathi, “Robby, nguKatie lo. Ndibuyele eTshayina.” Ndathi, “ETshayina?” UKatie wathi, “Ewe. Uyayazi le ntombazana ekunike ifowuni? Ngudadewethu. Robby, wandifundisa izinto ezininzi. Ndicela uyifundise ngendlela owandifundisa ngayo.” Ndathi, “Katie, ndiza kuzama kangangoko ndinako. Ndiyabulela ngokundazisa apho ukhoyo.” Kamsinya emva koko, ndathetha nodadewabo okokugqibela. Naphi na apho akhoyo la mantombazana ngoku, ndithemba ukuba ayaqhubeka efunda ngoYehova.
Ndineminyaka eyi-73 ndikhonza uYehova, ibe ndivuyiswa kukuba uye wandinceda ukuze ndingathathi cala, futhi ndihlale ndithembekile ngoxa ndisentolongweni. Kwakhona, abantwana basekhaya baye bandixelela ukuba bakhuthazwa yindlela endamelana ngayo nenkcaso katata. Ekugqibeleni, umama nabantwana basekhaya abathandathu babhaptizwa. Notata wayenendawana etshintshileyo, kuba usweleke sele esiya kwezinye iintlanganiso.
Ukuba kukuthanda kukaThixo, abantu basekhaya kunye nabahlobo bam abafayo baza kuvuka kwihlabathi elitsha. Cinga nje ngovuyo esiza kuba nalo njengoko sikhonza uYehova ngonaphakade kunye nabo sibathandayo! *—Jonga umbhalo osemazantsi.
^ isiqe. 32 Xa bekulungiselelwa ukupapashwa kweli nqaku, uCorwin Robison uye wasweleka ethembekile kuYehova.


text:
UBUTYEBI OBUPHUMA ELIZWINI LIKATHIXO | YOBHI 38-42
Ukuthandazela Abanye Kuyamkholisa UYehova
UYehova wayelindele ukuba uYobhi athandazele uElifazi, uBhiledadi noTsofare
UYehova waxelela uElifazi, uBhiledadi noTsofare ukuba baye kuYobhi baze benze umbingelelo otshiswayo
UYobhi kwakulindeleke ukuba abathandazele
Emva kokuba uYobhi ebathandazele, wasikelelwa
UYehova wamsikelela kakhulu uYobhi ngenxa yokholo nokunyamezela kwakhe
UYehova wakususa ukubandezeleka kuYobhi waza wamphilisa
UYobhi wathuthuzelwa yintsapho nazizihlobo zakhe ngenxa yako konke ukubandezeleka kwakhe
UYehova waphinda wamnika ubutyebi uYobhi, emnika ngokuphindwe kabini koko wayephulukene nako
UYobhi nomfazi wakhe baba nabantwana abalishumi abangakumbi
UYobhi waphila eminye iminyaka eyi-140 waza wakunandipha ukubona izizukulwana ezine zomnombo wentsapho yakhe